qundao/data-zh-poetry huggingface dataset:
上元后一日小宴廷臣叠去岁韵·其二
作者：弘历
朝代：清
体裁：七言律诗

碧琳宫阙蕊珠林，花放恒春万朵簪。灯继上元燃不夜，云怜韶节皱轻阴。漫言育物同民乐，那解长年望岁心。咨尔百司各勤事，青郊于耜倏将临。
上元后一日小宴廷臣并许观灯火·其一
作者：弘历
朝代：清
体裁：七言律诗

积玉平田复远岑，占农共慰劭农心。可知逾日犹称节，即看铺云又作阴。调鼎盐梅思说命，鸣钧角徵叶韶音。楼西景倍常年好，胜赏应同翰墨林。
上元后一日小宴廷臣并许观灯火·其二
作者：弘历
朝代：清
体裁：七言律诗

漫言玉䨲隐冰光，不夜城中乐未央。千叶金蕖敷蒂萼，两行翠篆熻焜煌。春雷响启坏泉蛰，火树烘催羯鼓芳。何必虹桥誇幻景，忧心先已到维扬。
上元后一日小宴廷臣得诗二首·其一
作者：弘历
朝代：清
体裁：七言律诗

上元共庆六花翩，例宴还开翼节筵。却以暖成酥雨细，何妨暗度玉蟾圆。谁陈即景于宫语，式咏依蒲在镐篇。漫拟浓阴孤夜色，光辉待看万灯燃。
上元后一日小宴廷臣得诗二首·其一
作者：弘历
朝代：清
体裁：七言律诗

股肱任重要情联，赐典应开翼节筵。诗句岂殊鹿鸣咏，乐音一例角招宣。盆扶唐卉芳才吐，笼贮春虫动以蜎。虽是元宵昨刚过，方当皓魄正轮圆。
上元后一日小宴廷臣得诗二首·其二
作者：弘历
朝代：清
体裁：七言律诗

几得如斯春雨早，同堂同志有同欣。湿衣不见和烟袅，泽壤均沾协气煴。远峤依然看积雪，明庭于是卜需云。允宜欢宴酬佳景，却正心萦捷报闻。
上元后一日小宴廷臣得诗二首·其二
作者：弘历
朝代：清
体裁：七言律诗

庆节熙春设醴醪，两行接席总仙曹。谩言三岁连逢稔，已是经冬亟望膏。屏尚未收剪綵燕，镫须待看冠山鳌。晚来空宇鱼鳞起，雪霈庶几慰盼劳。
上元后一日小宴廷臣既用前例观灯联句并成是什其愿赓韵者听·其二
作者：弘历
朝代：清
体裁：七言律诗

宫中行乐万方知，慈寿康和庆莫涯。祝岁试陈灯影戏，踏歌谁进月华词。兰苕翡翠春容与，鸾凤芙蓉夜陆离。创守评量难易处，思艰累叶正重熙。
上元后一日小宴廷臣用重华宫赐宴韵·其一
作者：弘历
朝代：清
体裁：七言律诗

传柑应让懿亲前，撒荔重开翼日筵。岂是耗磨沿俗例，要因昭鬯遇昌年。春宵赓和传苏李，昨岁追陪忆沈钱。火树银花宜入夜，楼西留阅物华妍。
上元后一日小宴廷臣用重华宫赐宴韵·其二
作者：弘历
朝代：清
体裁：七言律诗

一线烟花绽万林，上元仙子月珠簪。祥麟吐火旋成日，宝蛤嘘云便作阴。见舞民安物阜字，每关后乐先忧心。今朝三爵申相悦，尚藉昌言佐知临。
上元后一日曲宴廷臣
作者：弘历
朝代：清
体裁：七言排律

翼节园林曲宴仍，同心知穑祝三登。班联文武逮藩服，舞进鱼龙映鹊棱。讵以需云恣和乐，还因泰保戒骄矜。兽樽湛露聊巡爵，火树非宵未上灯。乍可湘笺摛碧管，底须宫饼诩红绫。两章俊逸惟张说，十思规陈孰魏徵。书识艰难无逸逸，诗歌恺悌有凭凭。异时谁续岁月纪，佳话从他一再增。
上元后一日曲宴廷臣·其一
作者：弘历
朝代：清
体裁：七言律诗

例宴朝臣元夕后，灯筵排日答韶年。共欣高阁犹馀泽，可识明廷要尚贤。蓂叶那真一已落，桂轮才欠秒来圆。土膏欲动省耕候，相悦招声在徵弦。
上元后一日曲宴廷臣·其一
作者：弘历
朝代：清
体裁：七言律诗

翼宵曲宴集公卿，豫乐胥殷恭敬情。紫鹿高絙纵奇丽，蓼萧湛露本和平。相于卜昼三巡罢，同此祈年一念诚。绣簏草虫吟唧唧，对时堪验物勾萌。
上元后一日曲宴廷臣·其二
作者：弘历
朝代：清
体裁：七言律诗

蠕蠕笼虫先启蛰，馡馡盆卉杂扬馨。武成上将皆陪座，远靖何邦敢弗庭。奚取纵横传耗磨，可听俚俗事摸钉。同民乐更思民瘼，俞咈无非赞辑宁。
上元后一日曲宴廷臣·其二
作者：弘历
朝代：清
体裁：七言律诗

过望依然宝月轮，欢联泰陛荅韶春。刚欣绝域功成日，尚缱长途振旅人。耗磨走桥听方俗，瑶笺斑管命儒臣。歌聆需雅骈千祉，共祝绥丰福在民。
上元后一日曲宴廷臣示志
作者：弘历
朝代：清
体裁：七言排律

上元翼日宴廷僚，例事循行曲宴招。卜昼原非卜夜比，曰俞莫忘曰吁要。笙歌醴齐陈嘉礼，正大光明御燕朝。思义顾名钦圣训，奉时行庆会春朝。方殷汜胜占三白，懒听霓裳滚六么。蟋蟀鸣笼先惊蛰，蟾蜍守窟恋元宵。载咨绲佩华缨侣，漫诩五风十雨调。一岁兹当勤政始，相将敦勖戒逍遥。
上元后一日雪
作者：弘历
朝代：清
体裁：七言律诗

昨岁霖多地气滋，未经望雪雪尤宜。总为春泽宁辞渥，特让元宵更觉奇。火树银花增景色，扶风冯翊寄怀思。潦行畿辅连遭沴，二麦涵培廑此时。
上元后夕
作者：弘历
朝代：清
体裁：五言律诗

景物犹嘉夜，风光饯上元。踏桥传旧俗，擪笛按新翻。灯事行将懒，驹阴静可论。芳筵列远使，万里靖篱藩。
上元后夕小宴廷臣
作者：弘历
朝代：清
体裁：七言律诗

旋转璿玑刻弗停，上元又过落阶蓂。仍看灯火巧留节，例引笙歌款在庭。东粤西川咨政绩，久安长治度朝经。聊循庆典还萦系，伫听佳音奏敉宁。
上元后夕小宴廷臣·其一
作者：弘历
朝代：清
体裁：七言律诗

明廷筵继上元陈，犹是冰轮未满轮。适可顺时颁一爵，几曾卜夜到三巡。赓歌莫忘箴规义，咨度惟殷饥馑伦。丰歉四方寸心切，同斯虑实在诸臣。
上元后夕小宴廷臣·其二
作者：弘历
朝代：清
体裁：七言律诗

广厦荅阳开正大，庆霄悬月丽光明。真奢早戒金花烛，伪俭还嗤银酒鎗。韶乐中和宣太蔟，需云宴乐叶光亨。节将度矣励勤政，敢曰从容祗责成。
上元后夕观灯
作者：弘历
朝代：清
体裁：五言律诗

翼节月犹美，韶春风正柔。烟郊馀胜景，跸路畅清游。继照灯偏艳，腾声爆更稠。钱家馀故事，虽好不须酬。
上元后夕观灯即事
作者：弘历
朝代：清
体裁：七言律诗

上元初过景重提，翼节烟花灿且凄。耐可郊灯燃更闹，却看海月上微低。紫姑祈后春蚕庆，韩傅祠边火树齐。谩道汉家阙故事，龙门太乙岂无稽。
上元后夕观灯火
作者：弘历
朝代：清
体裁：七言律诗

绞缚烟花冻浦间，冰天火戏胜尘寰。春雷惊起鱼龙蛰，云物团成虎豹关。真是水仙朝贝阙，谁教海客驾鳌山。踏灯词尽饶佳丽，此夜风光未许攀。
上元后日小宴廷臣·其一
作者：弘历
朝代：清
体裁：七言律诗

翼辰宴正大光明，泰九三方昨曰成。于食设如歌有福，不陂敢弗凛无平。上年幸免水及旱，百室岂诚宁与盈。酒醴笙丝巡一爵，即兹意亦寓艰贞。
上元后日小宴廷臣·其二
作者：弘历
朝代：清
体裁：七言律诗

三朝月霁虽宜节，一寸雪存不满心。也识春长时可待，但知农重日增深。联茵咨尔休颂句，飞骑正予盼捷音。身体康强世和泰，胥蒙天惠惕滋钦。
上元后日小宴廷臣即席得句
作者：弘历
朝代：清
体裁：古风

上元雪点谢庄衣，庆雪婪灯例事依。柑席虽云节已翌，桂轮仍是望之几。山罍房俎宁须亟，下效上行亦慎微。一爵非三矧多又，金莲那藉送宵归。共喜祥花汜胜徵，条风霁后未寒凝。联情以雅虽时对，踵事之华虑日增。佳语谁陈两般鉴，明廷未炷九枝灯。和阗宴碗排方丈，岂易视乎倍惕兢。
上元后日小宴廷臣即席得句
作者：弘历
朝代：清
体裁：古风

翌节廷臣宴御园，重熙惠典举非繁。弼谐迪德须深识，喜起明良未易言。内外胥廑养民政，雨旸惟是赖天恩。宪书置望当旬六，岂必今朝不上元。积素西山近宇晴，需贞启正大光明。无偏极建福时敛，顺应物来量始宏。利用国观惟俊吁，自呈鉴照待群情。三朝家法传四字，奕叶肯堂奉永清。
上元后日小宴廷臣得句·其一
作者：弘历
朝代：清
体裁：七言律诗

筵开千叟事希伦，小宴盈庭此浃旬。过望应知方月望，钦邻恒用勖臣邻。笙镛以间原依例，礼乐惟和未是频。酬酢即看多白首，天庥同沐共增寅。
上元后日小宴廷臣得句·其二
作者：弘历
朝代：清
体裁：七言律诗

三朝宝训四言传，正大光明殿额悬。内圣外王胥是道，上行下效本同诠。时和讵可相嬉若，世泰尤应共惕然。咨尔摛毫赓韵侣，体予意在九三乾。
上元后日小宴群臣并命观灯·其一
作者：弘历
朝代：清
体裁：七言律诗

一叶瑶阶报落蓂，流阴瞥眼信无停。颇饶逸兴留哉魄，莫迟连吟负始青。雪朗西山送寒色，花辉东璧发春馨。文筵例继上元夜，好驻清光笔有灵。
上元后日小宴群臣并命观灯·其二
作者：弘历
朝代：清
体裁：七言律诗

直庐何必拥青绫，上苑相将玩影灯。适值万几方少暇，漫誇百谷已咸登。鳌山赑屃须臾驾，雁塔光明不计层。为问四明归贺监，踏歌应制可重曾。
上元后日曲宴廷臣即景得句并命赓韵·其一
作者：弘历
朝代：清
体裁：七言律诗

经冬望雪久心悬，庆值开年惠泽骈。例以传柑继昨夜，看犹炼火霭遥天。当春宜有嘉谟进，卜昼无须綵炬燃。四韵俱成仍两什，一言漫拟柏梁篇。
上元后日曲宴廷臣即景得句并命赓韵·其二
作者：弘历
朝代：清
体裁：七言律诗

堂陛联情不可无，筵开翼节共嘉娱。芳肴旨酒聊兹会，撮矢弧弓岂彼须。玉色积斯占熟谷，金音毋尔赋生刍。连茵莫作同声颂，交儆赓歌事著虞。
上元后题含经堂
作者：弘历
朝代：清
体裁：七言律诗

庆节匆匆诚少暇，白驹影里日为迁。梅心柳眼同人盼，几净窗明待客延。对景初春半过矣，题词历岁例成然。逮夫归政应阁笔，偻指拈吟剩五年。
上元后题含经堂
作者：弘历
朝代：清
体裁：古风

节前本无暇，节后略馀閒。况值开印未，尚迟引见班。圆明及长春，无过咫尺间。冰床渡冻浦，笋舆入松关。坐我含经堂，展彼霏芸编。不为劳爱耳，洵有益开焉。设问益何得，自反微赧颜。
上元夕作
作者：弘历
朝代：清
体裁：七言律诗

昨岁遭逢不可诠，幸蒙橐籥宥重愆。上正授政诸凡顺，元夕回思敢释虔。虽曰用兵灾以解，亦云黩武慎其延。捷章悬望镫词罢，况是吟完六四篇。
上元夕侍皇太后观灯火
作者：弘历
朝代：清
体裁：七言律诗

大德应知百禄臻，康强福履却舆轮。天垂旗翼明徵寿，地缩方蓬火迫春。朗对蚖膏辉熻熻，欢惟麟趾弄振振。宫中嘉节宜行乐，此乐还期万国均。
上元夕即景
作者：弘历
朝代：清
体裁：七言律诗

帝城三五景韶妍，即景翻教情惘然。佳节风光思往岁，御园烟火待明年。牵愁椒殿徒珠缀，献寿萱庭自绮筵。捧爵退阶刚月上，玉轮好在故团圆。
上元夕恭侍皇太后观灯
作者：弘历
朝代：清
体裁：七言律诗

十五蓂开玉䨲圆，称觞介祉绮灯筵。共欢此夕非常夕，恒健高年大庆年。翠火结成万寿字，银花图出九如篇。合天下养人同愿，无量应知福履绵。
上元夕恭奉皇太后观灯火
作者：弘历
朝代：清
体裁：七言律诗

楼头岁岁奉慈娱，今岁慈娱胜且殊。乐听侏离复僸佅，舞看跳剑与都卢。明灯忽缀千珠网，翠火全张万寿图。所喜萱阶纾念切，敢誇蒲海奏功肤。
上元夕赵北口行宫观灯火与扈跸诸臣联句
作者：弘历
朝代：清
体裁：七言排律

上元虚度戊与已，展义初春此值庚。岁纪况重首轮子，时巡又逮始和正。春旗按顿青郊递，玉鉴成规玉浦迎。花合前宵风肇试，雨占次候水方生。柳才婀娜堤边曳，麦早菁葱陇畔萌。烟煖茅檐浓入尽，膏凝芳陌润宜耕。十千取兆甫田祝，三五圆教列座赓。行馆敷恩波浥淀，曲台考礼地临瀛。燕南赵北传千语，楚尾吴头指后程。为重农桑沿俗例，先从畿田赉殊荣。头番灯续风扶辖，首站春同斗运衡。贝阙连云看缥缈，鳌山驾海耸峥嵘。不殊银烛朝丹禁，无数金枝耀翠旌。百琲穿珠光错落，三桥夹镜路回萦。倒分虹影波纹净，然就蚖脂水物呈。七綵九微纷熠煜，芙蓉芳苡满渟瀯。月宜灯夕十分皎，灯借月光越样晶。资以冰湖益澄洁，照将琼液更涵清。屏围处处张云母，帘押家家晃水精。回忆六街阗宝马，遥知三岛仰金檠。灿如洛浦投珠翠，烂似江皋赠佩珩。喜溢烧盆煨熚爆，欢催节鼓杖敲铿。从官讶睹恒春树，乡老贪游不夜城。地缩炎州罗火齐，天开阆苑簇霞英。鸿庥允藉雨旸恊，燕喜惟联上下情。回部番臣尽凫藻，黄图赤县共蝼诚。三阳乍启乾居泰，万汇昭苏元起贞。在镐雅歌申宴恺，卷阿音矢叶韶韺。水云淼淼连重箔，缋绣层层覆列甍。宵藉银涂移作昼，雪输玉戏转成晴。气佳似识金银矿，状异先看虎豹狞。结胜周遭还夹仗，流苏匼匝总乘缨。乍辉翠火延禧字，旋发春雷鼓蛰声。恰异捷音盻曩岁，咸徵吉语悦斯氓。雨金雨粟陈红积，衣裤衣襦列绮擎。矧复綵棚停弗设，缘依芳溆雅相并。漾澜蕤盖朱联碧，照岸幡幢紫间赪。角抵鱼龙真曼衍，吸嘘蛟蜃幻纵横。倏排崇雉空中矗，纷掣惊蛇水底轰。沙鸟误晨飞拍拍，壶虬杂漏应丁丁。踏歌别浦悠扬递，渔火远舟约略明。一盏贫人灯有忆，万家富灶爨同评。盛膏祠户风存古，汎粥迎神象履亨。野烧相将才化草，田柴一例最宜粳。光疑颗颗骊探得，采匪枝枝帛剪成。阁校藜烟分绿爓，院归莲炬陋红莹。乾元御孰昌辰并，太乙祠循故事更。左辅职期宣保惠，春台登愿巩升平。閒心底论今和昔，至理深维虚与盈。庆节乐同仍有节，每防泰侈意怦怦。
上元夜灯火词·其一
作者：弘历
朝代：清
体裁：七言绝句

年前腊雪酿春寒，火树烘春此夕看。那更流风让佳节，顿教美景萃长安。
上元夜灯火词·其三
作者：弘历
朝代：清
体裁：七言绝句

玉䨲应怜初度圆，早扶冰影上瑶天。六鳌驾海楼台迥，万树辉霞日月边。
上元夜灯火词·其二
作者：弘历
朝代：清
体裁：七言绝句

清新每爱燕公句，奇巧休誇苏福灯。大地都来成不夜，小参谁复得相应。
上元夜灯火词·其四
作者：弘历
朝代：清
体裁：七言绝句

例事灯词不可删，琐窗点笔遣春閒。哀鸿陡忆吴淞郡，纵对银花未解颜。
上元宵作
作者：弘历
朝代：清
体裁：七言律诗

重数乾隆丁巳年，元宵宁可罢吟篇。箕畴向阅九五蒇，羲卦亦经六四全。歌稔万民同乐合，知难元子印心传。捷章待至金轮迥，庆节欣然仍企然。
上元日作
作者：弘历
朝代：清
体裁：七言律诗

高年太上逢元夕，欲减吟词难减词。况值风平月朗际，可无应节写心为。豫前翼后罢则已，提笔拂笺聊复斯。七字摅衷自嗤尔，实仍盼捷正孜孜。
上元日侍皇太后宴
作者：弘历
朝代：清
体裁：七言律诗

东皇今岁艳华灯，一雪人天喜气增。烛朗庆霄成不夜，杯圆宝月祝如陵。千枝甲煎莲花吐，百末兰烟芝篆凝。覕眼流光频属想，承欢许案记前曾。
上元日侍皇太后宴
作者：弘历
朝代：清
体裁：七言律诗

南巡东陆奉慈銮，三五昌宵月正团。四海为家钦养志，万年介祉永承欢。冰花火树辉行馆，玉籹银粱供大官。此乐本来天下共，即看祝嘏待江干。
上元日侍皇太后观镫
作者：弘历
朝代：清
体裁：七言律诗

庆霄雪霁复风轻，宝䨲腾辉春宇晴。万寿字屏金匼匝，九华莲烛翠纵横。介眉卮进兜罗手，照世杯开不夜城。秋穑有登冬雪好，镫宵庶足惬慈情。
上元日同王公等宴
作者：弘历
朝代：清
体裁：七言律诗

阶蓂十五应娥车，嘉会团圞本一家。行苇传柑酬节令，紫姑青女尽年华。氤氲麝霭楼头雾，煜爚莲辉树底霞。却胜春园桃李宴，连林簇簇发瑶葩。
上元日奉皇太后观灯宴赏
作者：弘历
朝代：清
体裁：七言律诗

绛河披处紫烟流，御苑宵明景物稠。燠沐风光催嫩柳，袅怡月色度高楼。玉蛾银蒜均欺雪，珠树琼葩不识秋。对节欢心依綵扆，介眉寿酒正思柔。
上元日宴外藩
作者：弘历
朝代：清
体裁：七言律诗

素娥青帝斗韶妍，三岛风光五夜连。讵有声灵威雁塞，都遵礼法效鸳联。清时嘉宴还同镐，令节雄词独许燕。今岁皇州春色好，瑞云常傍九霄鲜。
上元日雪
作者：弘历
朝代：清
体裁：七言律诗

霭霭春云傍午低，祥霙遂布上元禔。日韬赤御如谦让，风定紫澜益配藜。高下漫空先柳絮，消融落地作苔泥。田功节景须资助，滋觉欣兮滋畏兮。
上元灯词
作者：弘历
朝代：清
体裁：古风

御苑节宵赏隔年，南巡择吉致迁延。地方灯事都教罢，略示还淳之意焉。虽则乾清家宴存，由来性不喜繁喧。于能静处每从静，奚必观灯出午门。谩称佛火与神灯，哈达悬瞻塔顶层。人力莫为不思议，上元佳话助休徵。虽曰望宵实几望，示冲于是果为冲。可无转语听斯语，此夜万方元夜同。百道流虹光四射，十寻火树爓双撑。灯光月色虽争朗，望雪因之意转怦。南油西漆纷争丽，刻像图形各斗奇。入俭难而入奢易，安穷长此每廑思。玉宇金绳界道斜，萼不不夜灿光华。苑邱林服得仙道，树树九灵明镜花。火戏楼前与众观，西戎北漠及回官。灯词拙速仍八首，例事依然不畏难。
上元灯词·其一
作者：弘历
朝代：清
体裁：七言绝句

上元三五自年年，却每艰逢望夕骈。岂是灵台巧位置，月天子爱此宵圆。
上元灯词·其一
作者：弘历
朝代：清
体裁：七言绝句

上元自古推三五，十六七常逢望辰。今夕都欣名实副，举头银魄正团轮。
上元灯词·其一
作者：弘历
朝代：清
体裁：七言绝句

从来灯与月为期，增色佳期雪独宜。先节已看纷六出，上元正喜剪千枝。
上元灯词·其一
作者：弘历
朝代：清
体裁：七言绝句

六出霏冬五出春，树根积泽尚馀银。官军矧复围贼穴，庆赏应教荅令辰。
上元灯词·其一
作者：弘历
朝代：清
体裁：七言绝句

去岁皇都灯映月，今宵御苑月临灯。可知对节人心惬，总为绥年天眷承。
上元灯词·其一
作者：弘历
朝代：清
体裁：七言绝句

去年灯映田馀雪，今岁田馀雪映灯。多幸占农屡丰兆，更殷保泰一心仍。
上元灯词·其一
作者：弘历
朝代：清
体裁：七言绝句

夜雪飘晨放霁光，西山微见玉为相。多多益善宁知足，却对花灯惜不遑。
上元灯词·其一
作者：弘历
朝代：清
体裁：七言绝句

年年有个上元来，灯月难逢雪色皑。遮莫紫姑还卜岁，恩膏早是麦根培。
上元灯词·其一
作者：弘历
朝代：清
体裁：七言绝句

灯事楼西万景融，晚来更定紫澜风。人和岁美叨天赐，合展新图共庆丰。
上元灯词·其一
作者：弘历
朝代：清
体裁：七言绝句

灵台注日巧安排，昨岁今春值望皆。骈喜团圞端正体，三千遍仰上元佳。
上元灯词·其一
作者：弘历
朝代：清
体裁：七言绝句

碧宇晚来定紫澜，层楼王母奉灯观。玉轮东上如含喜，今岁为饶一度团。
上元灯词·其一
作者：弘历
朝代：清
体裁：七言绝句

紫澜风定净鱼鳞，今岁元宵景更新。玉䨲驻轮真不夜，金枝发艳是恒春。
上元灯词·其一
作者：弘历
朝代：清
体裁：七言绝句

西山积素看微茫，未惬优沾实兆祥。畅好元宵虽得度，劬劳农务那能忘。
上元灯词·其一
作者：弘历
朝代：清
体裁：七言绝句

高揭冰轮朗照空，晚来又定紫澜风。今年灯景增妍丽，都为含花雪告丰。
上元灯词·其七
作者：弘历
朝代：清
体裁：七言绝句

不禁金吾弛捍掫，六街彻夜许遨游。偶思陈烈题灯句，太守还因返引驺。
上元灯词·其七
作者：弘历
朝代：清
体裁：七言绝句

巧匠裁罗更剪绫，争奇装作上元灯。逢欢转念还渟责，不道当然道未应。
上元灯词·其七
作者：弘历
朝代：清
体裁：七言绝句

幻化楼台乾闼城，三山赑屃巨鳌擎。月天子听灯王法，不遣鱼鳞点太清。
上元灯词·其七
作者：弘历
朝代：清
体裁：七言绝句

弄竿蹴鞠各分曹，杂遝银花陆海涛。节夜原非重九日，底传元胄挈登高。
上元灯词·其七
作者：弘历
朝代：清
体裁：七言绝句

煜煜高盘呈五色，��列炬缬双葩。须臾东壁银蟾涌，倒映西山一片霞。
上元灯词·其七
作者：弘历
朝代：清
体裁：七言绝句

玉蛾银燕一番新，今岁元宵倍可人。只有西山刚对座，年年如是翠嶙峋。
上元灯词·其七
作者：弘历
朝代：清
体裁：七言绝句

虽是观灯与众乐，谁何原禁髻环俦。宣和杂遝诚无谓，乃有窃杯炫女流。
上元灯词·其七
作者：弘历
朝代：清
体裁：七言绝句

贤王旧习威仪秩，蕃长新叨黼芾加。起舞称觞齐上寿，而今中外信同家。
上元灯词·其七
作者：弘历
朝代：清
体裁：七言绝句

间年外域有人来，宁可求全关不开。人事天时诚极盛，盈虚默念惧增哉。
上元灯词·其七
作者：弘历
朝代：清
体裁：七言绝句

雁塔光明不计层，应真来往法云凭。琉璃国土水精阙，證号如来是宝灯。
上元灯词·其七
作者：弘历
朝代：清
体裁：七言绝句

青烟一线万雷轰，俗例曾誇炮打城。拟叶尔奇木兆破，捷音早晚达都京。
上元灯词·其七
作者：弘历
朝代：清
体裁：七言绝句

频沾三白麦根深，举首璇霄又作阴。不惜流风妒灯景，恐防云散惜殷心。
上元灯词·其七
作者：弘历
朝代：清
体裁：七言绝句

龙衔鸡踏辉千炬，鱼拨犀椎滚六么。示俭难教一例罢，联情都为九瀛朝。
上元灯词·其三
作者：弘历
朝代：清
体裁：七言绝句

丙午观灯忆乙巳，今宵庆节赢昨年。由来忧乐视丰啬，抚景摛词幸豫然。
上元灯词·其三
作者：弘历
朝代：清
体裁：七言绝句

京都各省元宵节，一日乐原九宇同。柳彧言虽煞风景，要知返朴论因公。
上元灯词·其三
作者：弘历
朝代：清
体裁：七言绝句

列炬祈年叶明炳，擘云丽月逮团圆。司天推置窥天巧，借与人间两日便。
上元灯词·其三
作者：弘历
朝代：清
体裁：七言绝句

南油西漆齐争巧，翠火明灯各斗奇。百岁休和匪易致，独惟返朴廑予思。
上元灯词·其三
作者：弘历
朝代：清
体裁：七言绝句

延楼锡宴例惟常，恰对山高水复长。昔日才传预夷使，今宵并赉有降王。
上元灯词·其三
作者：弘历
朝代：清
体裁：七言绝句

排当灯事岁誇奇，行庆承欢恰顺时。纵目烟村十里外，糠灯茅屋景堪思。
上元灯词·其三
作者：弘历
朝代：清
体裁：七言绝句

楼头问景邀王母，座侧观灯聚列仙。底事人心多悦豫，穹苍泽溥早春骈。
上元灯词·其三
作者：弘历
朝代：清
体裁：七言绝句

汉书荆记从头检，三五由来说上元。那是司天迟值望，桂轮意盖示冲存。
上元灯词·其三
作者：弘历
朝代：清
体裁：七言绝句

爆响新正宣淑气，灯明万国乐春台。似他莲漏能解事，特地今宵慢慢催。
上元灯词·其三
作者：弘历
朝代：清
体裁：七言绝句

虹光百道绛霄流，山外珠林水外楼。即景银笺试题句，团圞宝月正当头。
上元灯词·其三
作者：弘历
朝代：清
体裁：七言绝句

西岭下舂隐夕曦，清宵詄荡碧空披。团圞漫惜欠些子，好是玉轮几望时。
上元灯词·其三
作者：弘历
朝代：清
体裁：七言绝句

都卢砀极各排当，杰构延楼对广场。又是新年春好处，太清珠镜自如常。
上元灯词·其三
作者：弘历
朝代：清
体裁：七言绝句

金曦西影入三商，银树当场列万行。延寿戬禧辉吉语，朗迎凤扆献嘉祥。
上元灯词·其三
作者：弘历
朝代：清
体裁：七言绝句

鳌背银山雪海涛，宜人节物玉粱糕。乍见青烟飞碧落，旋看翠火缀蒲萄。
上元灯词·其二
作者：弘历
朝代：清
体裁：七言绝句

一线烟光万景舒，纷垂银蒜复金蕖。乌斯藏使刚陪宴，西域灯轮说不如。
上元灯词·其二
作者：弘历
朝代：清
体裁：七言绝句

南巡因近启行旃，乙酉灯筵景运前。嘉夜西楼陈节赏，烟花瞥眼又经年。
上元灯词·其二
作者：弘历
朝代：清
体裁：七言绝句

去年仍此盼红旗，今岁早闻凯唱词。诸将归来都侍座，张灯欢乐合同之。
上元灯词·其二
作者：弘历
朝代：清
体裁：七言绝句

受吏康居复呼偈，来庭乌弋与黄支。去年万树园中景，例此重开莫漫迟。
上元灯词·其二
作者：弘历
朝代：清
体裁：七言绝句

峰衔金鸟才侵夕，海涌银蟾正就盈。暮景苍然刚数刻，早看映座九华明。
上元灯词·其二
作者：弘历
朝代：清
体裁：七言绝句

新正恩旨念民依，今岁十行颁却稀。幸是昨年灾歉少，合同民乐庆霄辉。
上元灯词·其二
作者：弘历
朝代：清
体裁：七言绝句

星桥驾海还通汉，火树千花复万枝。楼上祥云王母降，群仙举首祝鸿禧。
上元灯词·其二
作者：弘历
朝代：清
体裁：七言绝句

昨日扶摇暴作凉，节前烟火暂教藏。东皇恩喜度元夕，试看灯光映月光。
上元灯词·其二
作者：弘历
朝代：清
体裁：七言绝句

空中飞线烁烟光，顷刻春台遍炜煌。恰似青阳回一气，千葩万卉总昌昌。
上元灯词·其二
作者：弘历
朝代：清
体裁：七言绝句

素魄光辉第一宵，西墉嘉会九瀛朝。玉蛾金鲤都耐冷，飞入烟空上下飘。
上元灯词·其二
作者：弘历
朝代：清
体裁：七言绝句

耀古辉今上元夜，重熙累洽大清春。东皇福与燃灯似，万亿无央锡兆民。
上元灯词·其二
作者：弘历
朝代：清
体裁：七言绝句

自来灯月上元佳，以有烟花与作偕。倒借璇霄缀星宇，平铺冰阙接天街。
上元灯词·其二
作者：弘历
朝代：清
体裁：七言绝句

蓂荚叶舒春十五，蟠桃果熟寿三千。西楼即是西池耳，恒此承欢不计年。
上元灯词·其二
作者：弘历
朝代：清
体裁：七言绝句

龙角杓携又斡旋，碧霄珠镜自年年。畿南宴赏却成昨，同乐民情在眼前。
上元灯词·其五
作者：弘历
朝代：清
体裁：七言绝句

一道飞烟万朵莲，花开顷刻谩称仙。威光音里普明界，笑指西楼忽隔年。
上元灯词·其五
作者：弘历
朝代：清
体裁：七言绝句

万里驰来卓尔齐，恰逢嘉夜宴楼西。面询牧盛人安否，那更传言藉译鞮。
上元灯词·其五
作者：弘历
朝代：清
体裁：七言绝句

三朝培养百馀年，西极销兵辟垦田。际此金吾不禁夜，太平黻饰自应然。
上元灯词·其五
作者：弘历
朝代：清
体裁：七言绝句

况是承欢殷祝寿，更因惠远示绥和。帝城三五从来盛，今夕欢娱得听他。
上元灯词·其五
作者：弘历
朝代：清
体裁：七言绝句

太乙虔祠祝有年，瑞霙频叠积琼田。广陵闻说风光好，遥忆灾馀恐未然。
上元灯词·其五
作者：弘历
朝代：清
体裁：七言绝句

宁须西域微苏合，却笑龙川贡蜡枝。庆节因之寓柔远，斯佳亦戒过华奇。
上元灯词·其五
作者：弘历
朝代：清
体裁：七言绝句

朝正暹斛几年停，伻使观灯亦可听。旧绝新承慢深讯，薄来厚往有常经。
上元灯词·其五
作者：弘历
朝代：清
体裁：七言绝句

灵台置望不前后，举首琁霄轮正圆。京兆重行乡饮酒，上元佳话倍增妍。
上元灯词·其五
作者：弘历
朝代：清
体裁：七言绝句

炬树千行辉鹤燄，星桥百道爓蚖膏。宋家兄弟埙篪叶，一自清贞一自豪。
上元灯词·其五
作者：弘历
朝代：清
体裁：七言绝句

行春去岁忆南巡，郊野烟花亦可人。今夕纵饶宫蜡艳，为田那忘觐光民。
上元灯词·其五
作者：弘历
朝代：清
体裁：七言绝句

诏许观灯例上年，踏歌谁合继张燕。却思瘦沈老无恙，此际心应北阙悬。
上元灯词·其五
作者：弘历
朝代：清
体裁：七言绝句

踊跃朝正各土司，楼前节物俾观之。三班起舞摅诚悃，译出原皆祝嘏词。
上元灯词·其五
作者：弘历
朝代：清
体裁：七言绝句

遥裔几行鸡树密，丰茸一片鹤烟稠。飞空烛箭数无万，都作增龄海屋筹。
上元灯词·其五
作者：弘历
朝代：清
体裁：七言绝句

隔岁兴怀且漫论，占年六出庆明恩。东郊于耜欣沾足，指日巡方命翠轩。
上元灯词·其八
作者：弘历
朝代：清
体裁：七言绝句

于阗厕座比藩臣，又报贵山来谒频。检校龙门西域传，可如觌面话传真。
上元灯词·其八
作者：弘历
朝代：清
体裁：七言绝句

四朝休养斯民庶，百岁熙和此帝都。况值开韶三五夜，顺时同乐可能无。
上元灯词·其八
作者：弘历
朝代：清
体裁：七言绝句

已看火树呈嘉夜，益冀琼花被大田。百岁升平匪易致，持盈惟日励乾乾。
上元灯词·其八
作者：弘历
朝代：清
体裁：七言绝句

御园灯事乍经年，鹤燄鳌山倍觉妍。舞作太平天下字，敢忘夕惕与朝乾。
上元灯词·其八
作者：弘历
朝代：清
体裁：七言绝句

星桥火树年年盛，慈寿徽禧岁岁增。周雅周书相较量，半相应半不相应。
上元灯词·其八
作者：弘历
朝代：清
体裁：七言绝句

昨岁景光如昨日，今年灯火又今宵。个中底识殊胜处，瑞玉依然护麦苗。
上元灯词·其八
作者：弘历
朝代：清
体裁：七言绝句

灿烂三山驾六鳌，联情中外足摛毫。笑他金盏灯轮竖，光福门称廿丈高。
上元灯词·其八
作者：弘历
朝代：清
体裁：七言绝句

立春逾月气暄妍，冰解波翻鸡踏莲。却笑所司陈节事，学他南国闹灯船。
上元灯词·其八
作者：弘历
朝代：清
体裁：七言绝句

紫澜声定月华临，歌舞惟闻和乐音。同愿五风兼十雨，可知人意即予心。
上元灯词·其八
作者：弘历
朝代：清
体裁：七言绝句

行时灯火阅斯须，不以为欢却以吁。陡忆临清及淮上，民间元气未全苏。
上元灯词·其八
作者：弘历
朝代：清
体裁：七言绝句

金莲万朵焕琼英，韩术赢他顷刻荣。戛戛陈言己难去，况兼八首例须成。
上元灯词·其八
作者：弘历
朝代：清
体裁：七言绝句

顺时行庆列藩陪，戎索而今逮八垓。却缱王臣尚于役，捷音愿共爆催来。
上元灯词·其八
作者：弘历
朝代：清
体裁：七言绝句

鳌负奇峰现三岛，龙衔宝炬剪千枝。舞成天下太平字，先得吾心念在兹。
上元灯词·其六
作者：弘历
朝代：清
体裁：七言绝句

凤城丝管灯如月，茅屋饥寒月是灯。酌剂盈虚虽有意，返还淳朴究何曾。
上元灯词·其六
作者：弘历
朝代：清
体裁：七言绝句

北漠西昆久来贺，东瀛南海创随班。春雷启蛰同倾听，熙景扬和许畅观。
上元灯词·其六
作者：弘历
朝代：清
体裁：七言绝句

叠纸裁罗越样奇，火蛾玉燕镇纷蕤。皇都三五增华盛，返朴还淳系我思。
上元灯词·其六
作者：弘历
朝代：清
体裁：七言绝句

吉祥云拥庆霄楼，王母来临楼上头。祝寿外藩将内吏，承欢万载复千秋。
上元灯词·其六
作者：弘历
朝代：清
体裁：七言绝句

四照花开鹤燄春，纤阿今夜为逡巡。元宵联句因閒读，多半惊看作古人。
上元灯词·其六
作者：弘历
朝代：清
体裁：七言绝句

宝篆书联徵吉语，朵云喷树茁祥花。可知乐未饶忧切，为廑官军万里遐。
上元灯词·其六
作者：弘历
朝代：清
体裁：七言绝句

幻拟虚空摘星斗，真教陆地茁芙蕖。蹙金结绣玲珑玉，丁缓应输巧不如。
上元灯词·其六
作者：弘历
朝代：清
体裁：七言绝句

灯影游丝簇画图，合教丽句叶笙竽。诗人老去耽清澹，那更繁华忆旧吴。
上元灯词·其六
作者：弘历
朝代：清
体裁：七言绝句

灯词迩岁咏朝鲜，却命今春罢进笺。知礼国应训以礼，无非教也被瀛壖。
上元灯词·其六
作者：弘历
朝代：清
体裁：七言绝句

熠爚六鳌扶燄驾，毰毸双凤翼冰轮。试看节景誇赢旧，可悟人心率喜新。
上元灯词·其六
作者：弘历
朝代：清
体裁：七言绝句

片时适已奢宁可，一日同民乐亦应。权衡轻重中难得，戒在丹书谨服膺。
上元灯词·其六
作者：弘历
朝代：清
体裁：七言绝句

荣光烛夜腾晶朗，协气蒸霄勃郁葱。间断远村鸣爆竹，愧言此乐与民同。
上元灯词·其六
作者：弘历
朝代：清
体裁：七言绝句

藩王列席侍西楼，位次宁须较量不。厄鲁近多出痘者，也教元夕赏皇州。
上元灯词·其六
作者：弘历
朝代：清
体裁：七言绝句

西楼岁岁豫慈情，软榻升楼若履平。千朵莲花燃万叶，一年一叶介釐呈。
上元灯词·其四
作者：弘历
朝代：清
体裁：七言绝句

万寿灯明万福全，奉时行庆自年年。六鳌下盼红旗到，一节微嫌意欿然。
上元灯词·其四
作者：弘历
朝代：清
体裁：七言绝句

密叶攒枝皆镂玉，蚖膏鹤燄总生花。茅檐缱彼多贫者，一盏糠灯对怨嗟。
上元灯词·其四
作者：弘历
朝代：清
体裁：七言绝句

嶙峋三岛移仙境，靃靡双葩熻绛霞。灯火上元浑隔岁，御园景物倍清嘉。
上元灯词·其四
作者：弘历
朝代：清
体裁：七言绝句

恰值请安来北漠，更欣偃伯靖西戎。爆雷花箭一时发，讶似坚碉用火攻。
上元灯词·其四
作者：弘历
朝代：清
体裁：七言绝句

捷报春雷是喜声，功参橐籥蛰虫惊。明朝试向东园看，缀树花开万朵荣。
上元灯词·其四
作者：弘历
朝代：清
体裁：七言绝句

星毬云盖弥平甸，双穗三珠缀夐盘。已是人心欢不夜，更教物象绘辞寒。
上元灯词·其四
作者：弘历
朝代：清
体裁：七言绝句

月如不夜常称午，花是恒春镇自开。绰约云中定谁氏，子登徐按八琅来。
上元灯词·其四
作者：弘历
朝代：清
体裁：七言绝句

楼前百戏于思列，跳索寻橦更覆盂。看惯却殊西域传，艳称奇技有都卢。
上元灯词·其四
作者：弘历
朝代：清
体裁：七言绝句

汉祠太乙祝农桑，镫火争辉不夜光。恰喜干支胥兆瑞，乞浆得酒值金穰。
上元灯词·其四
作者：弘历
朝代：清
体裁：七言绝句

汉转春星多瑞色，月临霁雪是祥光。踏灯歌唱分明听，惟愿曰时若雨�。
上元灯词·其四
作者：弘历
朝代：清
体裁：七言绝句

西漆南油种非一，冰花沙戏巧频增。还淳同乐互衡量，难说相应与不应。
上元灯词·其四
作者：弘历
朝代：清
体裁：七言绝句

银花火树爓飘萧，万里车书那限遥。驰弟康居来及节，俾看三五帝京宵。
上元灯词·其四
作者：弘历
朝代：清
体裁：七言绝句

雪馀玉树酿微寒，灯火南城夜未阑。宝马珠簪明月里，踏歌声喜遍长安。
上元灯词·其四
作者：弘历
朝代：清
体裁：七言绝句

鲸珠鹤燄竞焜煌，翠火结成字吉祥。更值今年试春榜，戴匡璧月卜文昌。
上元灯词八首·其一
作者：弘历
朝代：清
体裁：七言绝句

今岁上元真上元，年前三白沐天恩。耘空莳朽春工鬯，走电奔雷火戏繁。
上元灯词八首·其一
作者：弘历
朝代：清
体裁：七言绝句

今年初度玉轮团，傍晚偏欣定紫澜。已盛悉新于底见，重熙灯节此长安。
上元灯词八首·其一
作者：弘历
朝代：清
体裁：七言绝句

六花傍晚信其雱，剪水镂冰势未央。谁识连朝云勒雪，为留元夕节增祥。
上元灯词八首·其一
作者：弘历
朝代：清
体裁：七言绝句

前度江南此预日，今番赵北正元宵。观灯例事庸宜罢，况有轮班伯克朝。
上元灯词八首·其一
作者：弘历
朝代：清
体裁：七言绝句

天上苍龙回玉斗，人间赤凤集金支。敢为豫大丰亨语，幸是重熙累洽时。
上元灯词八首·其一
作者：弘历
朝代：清
体裁：七言绝句

灯景行营也自佳，姮娥应节巧差排。近村远墅都呈照，白叟黄童与乐皆。
上元灯词八首·其一
作者：弘历
朝代：清
体裁：七言绝句

皇都元夜信皇都，九陌烟花共众娱。綵丽神霄悬玉镜，瑞凝璇宇席萝图。
上元灯词八首·其一
作者：弘历
朝代：清
体裁：七言绝句

达夜连晨云蔚空，候暄微霰落泥融。今宵巧让上元节，却见轮升少海东。
上元灯词八首·其一
作者：弘历
朝代：清
体裁：七言绝句

都称三五上元宵，置望灵台迟两朝。漫议圆轮错佳节，示冲本意正高标。
上元灯词八首·其一
作者：弘历
朝代：清
体裁：七言绝句

银蟾十二度亏盈，初度团圞分外明。况喜农田三白兆，更逢绝域武功成。
上元灯词八首·其七
作者：弘历
朝代：清
体裁：七言绝句

不月何妨雪与宜，闹中原可入精思。试看万朵千重灿，祗在星星一点时。
上元灯词八首·其七
作者：弘历
朝代：清
体裁：七言绝句

从来灯与月为媒，远映西山雪又皑。金粟纷纷桂中落，应缘秋榜兆多材。
上元灯词八首·其七
作者：弘历
朝代：清
体裁：七言绝句

岁什灯词八首新，宁当不稍弊精神。因之絜矩千重燄，长此宜多后议人。
上元灯词八首·其七
作者：弘历
朝代：清
体裁：七言绝句

年年嘉夜宴楼西，东鲽瞻光接北鞮。今夕畿南景更好，纷来老幼许扶携。
上元灯词八首·其七
作者：弘历
朝代：清
体裁：七言绝句

星星一线飞空迅，爓爓千林著蕊均。已喜光明杯照世，更看仁寿镜宜人。
上元灯词八首·其七
作者：弘历
朝代：清
体裁：七言绝句

景运门前接箭亭，重开宝扇列灯屏。廿年往事何堪忆，电火流阴信不停。
上元灯词八首·其七
作者：弘历
朝代：清
体裁：七言绝句

火树星毬纷熠煜，鳌山贝阙耸璘珣。八章词置三年整，却觉当前意境新。
上元灯词八首·其七
作者：弘历
朝代：清
体裁：七言绝句

秋榜今年乐育材，玉关振旅赋归来。佳哉此夕华镫下，太喜花开照世杯。
上元灯词八首·其七
作者：弘历
朝代：清
体裁：七言绝句

蚖膏鹤焰齐辉映，蟹舍渔村尽看来。金锁玉关原不藉，和门行漏且迟催。
上元灯词八首·其七
作者：弘历
朝代：清
体裁：七言绝句

鸡踏鸾翔舞七盘，流虹喷雾跳双丸。东方礼义国称古，诗进陪臣亦可观。
上元灯词八首·其三
作者：弘历
朝代：清
体裁：七言绝句

三元嘉夜福骈轃，剪綵流黄岁岁新。荅腊都昙摐响处，太平音里太平人。
上元灯词八首·其三
作者：弘历
朝代：清
体裁：七言绝句

九陌千门共嘉节，称觞献寿是家家。陡思齐豫经灾处，岂乏向隅暗为嗟。
上元灯词八首·其三
作者：弘历
朝代：清
体裁：七言绝句

傍晚薄阴灯火明，恰宜宝月丽初更。诸凡顺适临嘉节，望雪依然弗惬情。
上元灯词八首·其三
作者：弘历
朝代：清
体裁：七言绝句

去年赵北称觞度，今夕上林列炬陈。中外同钦天下养，慈宁福履祝千春。
上元灯词八首·其三
作者：弘历
朝代：清
体裁：七言绝句

大宛回部各分班，深目于思总忭颜。列坐赐茶陈百戏，红霞数抹羃西山。
上元灯词八首·其三
作者：弘历
朝代：清
体裁：七言绝句

岁岁观镫例御园，今年缘近启巡辕。玉楼金殿重重朗，饶得宫中度上元。
上元灯词八首·其三
作者：弘历
朝代：清
体裁：七言绝句

延楼西向瑞霙飞，楼上凭观奉圣徽。杂技毕呈刚入夕，满园齐放百华辉。
上元灯词八首·其三
作者：弘历
朝代：清
体裁：七言绝句

翠火匾成苍颉字，明星塔转法王轮。四时首卜四时吉，一岁灯加一岁新。
上元灯词八首·其三
作者：弘历
朝代：清
体裁：七言绝句

赍钞曾闻赐母贤，一时佳话帝都传。午门岂是观灯所，斯事吾云未合然。
上元灯词八首·其三
作者：弘历
朝代：清
体裁：七言绝句

连宵都有郊灯灿，今日偏饶冰戏奇。灯熻冰光冰映月，浑成世界净琉璃。
上元灯词八首·其二
作者：弘历
朝代：清
体裁：七言绝句

一点飞烟瞥眼过，诸天花雨雨婆娑。放光舍利应如是，缩地何殊摩竭陀。
上元灯词八首·其二
作者：弘历
朝代：清
体裁：七言绝句

和门傍晚轻舆出，排当烟花一赏之。原是金吾不禁夜，羽林警跸尔何为。
上元灯词八首·其二
作者：弘历
朝代：清
体裁：七言绝句

帝城三五常年景，畿甸上元也自佳。虽欲与民同乐赏，微嫌守吏太差排。
上元灯词八首·其二
作者：弘历
朝代：清
体裁：七言绝句

年前三白巳骈填，雨雪欣逢雨水天。讵秪平添灯景丽，由来佳祉兆蚕田。
上元灯词八首·其二
作者：弘历
朝代：清
体裁：七言绝句

徘徊碧宇未当中，几望光辉正望同。讵属羲和善推步，姮娥应是示虚冲。
上元灯词八首·其二
作者：弘历
朝代：清
体裁：七言绝句

昨朝东陆迎春至，今日南郊迓福来。新旧藩臣集阙下，镫筵应许共追陪。
上元灯词八首·其二
作者：弘历
朝代：清
体裁：七言绝句

村镫社火闹阎闾，一日乐原可听诸。那忘去年当此际，六鳌山底治军书。
上元灯词八首·其二
作者：弘历
朝代：清
体裁：七言绝句

碧汉无边一色朗，银轮初度十分圆。灯词昨岁从头读，行庆西楼又隔年。
上元灯词八首·其二
作者：弘历
朝代：清
体裁：七言绝句

西楼又值上元宵，王母楼头佳庆饶。献寿恰当七襄始，贺正犹萃九瀛朝。
上元灯词八首·其二
作者：弘历
朝代：清
体裁：七言绝句

飘空时玉又占丰，地暖落来旋旋融。却见西山最高处，巃嵷素映万灯红。
上元灯词八首·其五
作者：弘历
朝代：清
体裁：七言绝句

东鲽西鹣奉大清，何当梗化有南瀛。北风吹送万声炮，一瞬攻平阿瓦城。
上元灯词八首·其五
作者：弘历
朝代：清
体裁：七言绝句

去年冰戏吟行馆，今岁踏歌聆御园。傍晚紫澜风定处，西楼景物祇依然。
上元灯词八首·其五
作者：弘历
朝代：清
体裁：七言绝句

声乐讵宣三百里，游观惟值上元宵。广陵此去行行近，那藉仙师驾綵桥。
上元灯词八首·其五
作者：弘历
朝代：清
体裁：七言绝句

挈壶初报酉时牌，炬网镫轮一霎排。翠火结成万寿字，惬心益算祝思斋。
上元灯词八首·其五
作者：弘历
朝代：清
体裁：七言绝句

斜飞刚见一星红，敫靃流光倏满空。太乙神权助青帝，得教火戏烘春融。
上元灯词八首·其五
作者：弘历
朝代：清
体裁：七言绝句

暮色苍然合放灯，一时楼阁朗千层。花开阆苑齐条鬯，霞起赤城方蔚蒸。
上元灯词八首·其五
作者：弘历
朝代：清
体裁：七言绝句

玉树分明蔚昆峤，星桥直欲接盐池。耀光雀跃爱乌罕，联逖鸿宾努喇丽。
上元灯词八首·其五
作者：弘历
朝代：清
体裁：七言绝句

绛葩结作荣光镜，翠火燃成瑞应图。联袂童讴虽数十，鲁山于蔿独何无。
上元灯词八首·其五
作者：弘历
朝代：清
体裁：七言绝句

都卢技本外方来，汉使艰难凿空开。试问千秋摛句者，分明亲见是谁哉。
上元灯词八首·其五
作者：弘历
朝代：清
体裁：七言绝句

金花照夜如恒昼，火树烘春了不寒。霍罕五年才一觐，班联回部许同观。
上元灯词八首·其八
作者：弘历
朝代：清
体裁：七言绝句

三元首祚迎和鬯，万国春台乐皞熙。百年嘉夜皇都景，保泰心犹念在兹。
上元灯词八首·其八
作者：弘历
朝代：清
体裁：七言绝句

侍慈行庆与时行，消息还筹虚若盈。古寺空寮春月入，个灯常放大光明。
上元灯词八首·其八
作者：弘历
朝代：清
体裁：七言绝句

千葩吐燄霎时中，殷七应输技未工。原有蒲帘延月者，愧言此乐与民同。
上元灯词八首·其八
作者：弘历
朝代：清
体裁：七言绝句

意境新翻引旧悲，承欢如旧永无期。联情中外同民乐，勉抑追思强对时。
上元灯词八首·其八
作者：弘历
朝代：清
体裁：七言绝句

撒荔筵前灿九华，祥烟郁作赤城霞。邹枚漫拟赓行帐，中外由来是处家。
上元灯词八首·其八
作者：弘历
朝代：清
体裁：七言绝句

春宵三五乐春台，征缅千军尚未回。此夕西楼倾耳听，捷音愿共爆音来。
上元灯词八首·其八
作者：弘历
朝代：清
体裁：七言绝句

欣无行雨与流风，照得冰消更雪融。入夜悄然群闹息，团圞月相古今同。
上元灯词八首·其八
作者：弘历
朝代：清
体裁：七言绝句

祥花倏见金莲涌，吉语明占玉烛调。清跸来朝犹节夜，承欢更复赏烟郊。
上元灯词八首·其八
作者：弘历
朝代：清
体裁：七言绝句

见说随时爱景光，气和土润兆农祥。昨年三月曾祈雨，念此惟殷敬不遑。
上元灯词八首·其八
作者：弘历
朝代：清
体裁：七言绝句

钟鼓诚悬岁未登，淮南主术训垂曾。承慈欢复同民乐，欲罢翻因愧不能。
上元灯词八首·其六
作者：弘历
朝代：清
体裁：七言绝句

古今灯月交辉夕，一刻光阴一刻怜。遥想皇州不禁夜，香车宝马正喧阗。
上元灯词八首·其六
作者：弘历
朝代：清
体裁：七言绝句

太乙辉光利照田，举头初度玉轮圆。含毫为忆前巡景，瞥眼流光又六年。
上元灯词八首·其六
作者：弘历
朝代：清
体裁：七言绝句

恒春玉蕊棼霏雨，不夜祥烟浓叠霞。最是团圞初度夕，翘瞻宝䨲上东华。
上元灯词八首·其六
作者：弘历
朝代：清
体裁：七言绝句

暮景西山霞脚红，须臾宝月正当空。一家中外联茵席，底论空桐与大蒙。
上元灯词八首·其六
作者：弘历
朝代：清
体裁：七言绝句

玉舞一天云蛱蝶，金攒万树火芙蓉。朝正四国都教预，欢喜陪臣庆始逢。
上元灯词八首·其六
作者：弘历
朝代：清
体裁：七言绝句

祗以乘时奉慈豫，原非对节恣嬉娱。漏传甲夜绮檠下，却问军章到也无。
上元灯词八首·其六
作者：弘历
朝代：清
体裁：七言绝句

粤宛高高净碧虚，庭前百戏递陈诸。须臾一片银蟾上，烛朗星辉总不如。
上元灯词八首·其六
作者：弘历
朝代：清
体裁：七言绝句

粲晏皇都度元夜，冲凝韶令迓春祺。人和岁美斯真庆，云郁泉甘亦底为。
上元灯词八首·其六
作者：弘历
朝代：清
体裁：七言绝句

翡翠火成苍颉字，琳琅花吐赤城霞。越裳重译还重译，笑语楼前总一家。
上元灯词八首·其六
作者：弘历
朝代：清
体裁：七言绝句

陪臣去岁预观灯，惠远何妨作例应。礼义国原闲赋咏，上元帖子句当增。
上元灯词八首·其四
作者：弘历
朝代：清
体裁：七言绝句

佻正数日刚三五，望魄偏逢两日遥。试向稠人咨故事，谁云今日不元宵。
上元灯词八首·其四
作者：弘历
朝代：清
体裁：七言绝句

回部番官罢远行，兴州曾是仰光明。年班扎萨仍联席，不藉调停典属情。
上元灯词八首·其四
作者：弘历
朝代：清
体裁：七言绝句

幻术曾闻殷七传，信乎否也祗疑然。试看火线飞来往，万树灯花顷刻燃。
上元灯词八首·其四
作者：弘历
朝代：清
体裁：七言绝句

火树千行方粲宴，兰烟百道与和凝。空中窣堵须臾现，宝月如来最上层。
上元灯词八首·其四
作者：弘历
朝代：清
体裁：七言绝句

玉墀扎萨共联茵，又有西来霍罕臣。丹凤楼前分幕坐，调停笑彼费精神。
上元灯词八首·其四
作者：弘历
朝代：清
体裁：七言绝句

琉璃冰结梵王灯，宝塔崔嵬十一层。便是黎轩人善眩，陆离光怪谢难能。
上元灯词八首·其四
作者：弘历
朝代：清
体裁：七言绝句

节事元宵大吏供，烟村兼可验民风。予心更有思维处，德秀歌工若与同。
上元灯词八首·其四
作者：弘历
朝代：清
体裁：七言绝句

都卢倒刺奇难述，转碟缘绳技毕覃。谩议侏离杂夷乐，列观诸部取相谙。
上元灯词八首·其四
作者：弘历
朝代：清
体裁：七言绝句

银花作队纷垂架，火树成行烠焕楹。何必午门赐酺乐，行时中每凛持盈。
上元灯词八首·其四
作者：弘历
朝代：清
体裁：七言绝句

龙从鸟集舞林离，跳剑寻橦呈百奇。拔达山将波罗尔，听观凫藻喜闲知。
上元灯词题沈周溪山草阁六帧即用其韵·其一
作者：弘历
朝代：清
体裁：七言绝句

身依陡岸曲栏畔，意在天光云影中。不识凝神构语者，可能把笔赋幽通。
上元节侍皇太后宴恭纪
作者：弘历
朝代：清
体裁：七言律诗

风光午夜漏声沈，雾拥金翚瑞霭深。仙乐盈空王母降，花灯彻旦上元临。岁呈丰稔歌频祝，寿献冈陵酒满斟。更喜天恩飘六出，金莲万朵映瑶林。
上元节感成长句
作者：弘历
朝代：清
体裁：七言律诗

忽逢佳节益增伤，去岁灯筵那可忘。携子挈孙侍欢处，抚今追昔助悲场。甫因示疾问朝夕，犹命行时愿吉祥。言及此诚痛欲绝，祗馀陵谒奠椒觞。
上元节赐随营诸臣食
作者：弘历
朝代：清
体裁：七言律诗

五十吉行早驻銮，节朝赐食扈随官。琅霜粔籹颁群座，星海鱼龙舞七槃。元夕所欣逢跸路，一家何处不长安。东风弗妒明蟾满，更待银花入夜看。
上元行幄赐宴观灯即事联句
作者：弘历
朝代：清
体裁：七言排律

青郊行庆共民娱，上苑观灯景略殊。玉䨲团圞临广幕，银花璀璨散平芜。遥山横雪光添炯，上日占年瑞表符。大地阳和回北极，中宵景庆映南弧。琉璃河畔冰犹合，涿鹿城边草未苏。载道人欢瞻䍐罼，初筵宾序列氍毹。御营酬节鳌山设，春酒称觞凤辇扶。继照曦光成不夜，先春林采竞交柎。玻瓈挂定欹还整，绯佩飘来缀复纡。响入长天回雁阵，烟留遗穗滴莲壶。千枝艳欲欺张令，几曲词应失石湖。宝界光明皆佛国，蕊宫离蔚自仙都。为添佳话传燕赵，便阅亨衢达越吴。真是携来三学士，惊看捧出百骊珠。七襄锦烂天孙织，万道金流列缺驱。飞卷紫澜腾墨海，点成银汞出丹炉。盘旋群鹤自来去，曼衍鯈鱼乍有无。状喷玑璇题趵突，助欢罴虎召都卢。偨池火树还翔燕，靃靡冰荷欲隐凫。尚忆贫家一盏对，合教天上六么输。云和凤琯吹阳律，法部鸾音叶野歈。冰宇雷轰喧枥马，㡢城风静立竿乌。行联万岁宜春字，巧绘群真献寿图。眩目纷披凭斗捷，摩肩攒耸任招呼。旌门不禁来苍叟，蚕事相迎祀紫姑。讵必广陵誇独盛，须知于蔿赏宁孤。空中论斗倾红豆，瓶里骈枝绽绿芙。色莹寒芒连五纬，粒翻新样杂三铢。金绳斜曳催弦矢，綵驾高悬转辘轳。香案氤氲垂朵朵，绛衣舞蹈唱喁喁。风云龙变真神也，顷刻花开有是乎。到处长安太平节，胜邀蓬岛列仙儒。闾阎喜气覃三辅，巷陌欢声接九衢。道协赓飏时正泰，爻占宴衎义为需。要祈南亩书丰谷，不数东都赐大酺。屑饤琅霜凝粔籹，香浮琼液得醍醐。华裀坐侍衣冠会，嘉夜歌传昭旷途。漫拟鸿文扬豫大，相期鱼直进吁谟。
上元镫词·其一
作者：弘历
朝代：清
体裁：七言绝句

上元应在月之中，望置翼朝因闰通。行雨流风莫来妒，说之真觉遁辞工。
上元镫词·其一
作者：弘历
朝代：清
体裁：七言绝句

上正已是沐天恩，又见春云布上元。最我祈年不知足，祥花仍冀霈稠繁。
上元镫词·其一
作者：弘历
朝代：清
体裁：七言绝句

二五原应是此宵，畴人置望在明朝。冰轮云里还小畜，屈以为申理自昭。
上元镫词·其一
作者：弘历
朝代：清
体裁：七言绝句

几缕才看碧宇皴，晚来又复净鱼鳞。不欣天上云让月，祗惜田间雪待春。
上元镫词·其一
作者：弘历
朝代：清
体裁：七言绝句

屈指倦勤馀八年，镫词六十四应全。每章拟以卦名什，副望恩惟待昊乾。
上元镫词·其一
作者：弘历
朝代：清
体裁：七言绝句

排卦得章六八全，四时成在革而迁。设因名象释厥义，说以文明理合然。
上元镫词·其一
作者：弘历
朝代：清
体裁：七言绝句

月望轮当几望日，灵台推测合应随。于斯悟得粤宛理，时气由然何碍迟。
上元镫词·其一
作者：弘历
朝代：清
体裁：七言绝句

朝阴午重晚来晴，灯放还看月映明。都道今宵好节景，可知望雪独关情。
上元镫词·其一
作者：弘历
朝代：清
体裁：七言绝句

羲卦吟成四十章，所馀次第答时庆。礼辉三五未可损，其道由来焕大光。
上元镫词·其一
作者：弘历
朝代：清
体裁：七言绝句

羲象明标说先民，兑亨应候灿镫轮。顺时行庆去其甚，计丈何须高二旬。
上元镫词·其一
作者：弘历
朝代：清
体裁：七言绝句

西山积素未全消，先日祥花又细飘。嘉夜于于宜共乐，天教人度好元宵。
上元镫词·其一
作者：弘历
朝代：清
体裁：七言绝句

贞下起元贯亨利，雷行物与无妄时。发声聊待仲春令，万爆今宵乃先之。
上元镫词·其一
作者：弘历
朝代：清
体裁：七言绝句

镇日浓阴傍晚晴，盼膏庆节两萦情。丰隆合让月天子，初岁元宵放夜明。
上元镫词·其七
作者：弘历
朝代：清
体裁：七言绝句

一点熛星暗里流，千葩万卉灿秾稠。飞仙惯注金光箭，个个来添祝寿筹。
上元镫词·其七
作者：弘历
朝代：清
体裁：七言绝句

一点飞烟发一丝，星花无万起还垂。从军顿缱王臣蹇，正是披坚�寇时。
上元镫词·其七
作者：弘历
朝代：清
体裁：七言绝句

一点飞烟始发缄，千花万卉遍开咸。饶称太乙女夷傲，看取神机大不凡。
上元镫词·其七
作者：弘历
朝代：清
体裁：七言绝句

今夜金吾不禁严，星桥火树月明帘。祠膏汛粥任民俗，旰食宵衣巩已谦。
上元镫词·其七
作者：弘历
朝代：清
体裁：七言绝句

八首羲词岁不同，奉时行庆酌乎中。舞镫排列书成字，教作吉言漫诩丰。
上元镫词·其七
作者：弘历
朝代：清
体裁：七言绝句

台湾耆定逮班师，休养群黎命妥为。今夕春台赏烟火，那能南望免遐思。
上元镫词·其七
作者：弘历
朝代：清
体裁：七言绝句

始咏于申卯蒇功，史经集子库相同。受终齐七逮未济，四圣扶阳万古通。
上元镫词·其七
作者：弘历
朝代：清
体裁：七言绝句

廓喀不待困而降，西觐陪臣列以双。高丽暹东土扈北，桂交使复羾南江。
上元镫词·其七
作者：弘历
朝代：清
体裁：七言绝句

掺作渔阳金石音，上元故事那追寻。胥靡不发明王梦，北海调停费苦心。
上元镫词·其七
作者：弘历
朝代：清
体裁：七言绝句

星流电绕知代月，叶簇花霏解迫春。苑外也闻鸣爆竹，烟村庆节许同民。
上元镫词·其七
作者：弘历
朝代：清
体裁：七言绝句

灯王说法觉愚昏，竺国轮高十丈鶱。摩竭陀风本如是，岂曾太乙读龙门。
上元镫词·其七
作者：弘历
朝代：清
体裁：七言绝句

西瀛北界厕鸳行，曶爽胥教得耀光。属国宁惟三十六，大都去号不称王。
上元镫词·其七
作者：弘历
朝代：清
体裁：七言绝句

赤烟一点向空飞，昆上云同靃雪霏。却似剥蕉心不得，天工玉戏拟依稀。
上元镫词·其三
作者：弘历
朝代：清
体裁：七言绝句

一轮初满月方望，万烛齐燃夜未深。最喜西楼向西眺，雪光犹映远峰阴。
上元镫词·其三
作者：弘历
朝代：清
体裁：七言绝句

万条筹彩添无尽，百琲珠光定复流。队队仙人骑海鹤，绵绵上寿向西楼。
上元镫词·其三
作者：弘历
朝代：清
体裁：七言绝句

人人都喜上元临，情以为田合众心。小部梨园遮莫待，且听墙外管弦音。
上元镫词·其三
作者：弘历
朝代：清
体裁：七言绝句

及时膏泽可教屯，光武宁当学闭门。弗藉舌人通译语，华镫联席共欢论。
上元镫词·其三
作者：弘历
朝代：清
体裁：七言绝句

山高仍此水长地，蟾朗兼乘鸡踏时。十四年前况难再，承欢楼上祝期颐。
上元镫词·其三
作者：弘历
朝代：清
体裁：七言绝句

康侯锡马蕃庶晋，南北东西列坐陪。三接恰当宴元夕，共希伐邑捷音来。
上元镫词·其三
作者：弘历
朝代：清
体裁：七言绝句

旬五象天六爻衍，九三为望泰来时。如云观象玩辞吉，敢懈思艰图易孜。
上元镫词·其三
作者：弘历
朝代：清
体裁：七言绝句

有司静待御音宣，一点飞星万烛燃。健说决和神且速，恰如夬彖所云诠。
上元镫词·其三
作者：弘历
朝代：清
体裁：七言绝句

楼角何妨韬满月，树头且喜静流风。那无盼惜银蟾者，人意有同有不同。
上元镫词·其三
作者：弘历
朝代：清
体裁：七言绝句

灵台刚协敷和纪，上苑初回条鬯时。一气阳春万方被，花催羯鼓信儿嬉。
上元镫词·其三
作者：弘历
朝代：清
体裁：七言绝句

社火田蚕原不禁，致和耀昧适相应。君谟酬节谓多事，何必家燃七盏镫。
上元镫词·其三
作者：弘历
朝代：清
体裁：七言绝句

踏镫此夜同民乐，墙外人家箫鼓阗。却忆畿南曾被潦，烟村景象可能然。
上元镫词·其三
作者：弘历
朝代：清
体裁：七言绝句

飞烟一递万雷鸣，未发声兹先震声。保合太和勤辅相，神功原亦藉人成。
上元镫词·其二
作者：弘历
朝代：清
体裁：七言绝句

上元每岁例西园，同乐新疆及旧藩。讵为怡情赏宝月，曰廑深意奠舆坤。
上元镫词·其二
作者：弘历
朝代：清
体裁：七言绝句

人人都喜晚晴好，灯有辉煌月有光。我独惜哉未继雪，优沾乃可庆农桑。
上元镫词·其二
作者：弘历
朝代：清
体裁：七言绝句

几望示冲道则宜，究当此夜有镫词。顺时行庆宁娱已，为祝吾民福履绥。
上元镫词·其二
作者：弘历
朝代：清
体裁：七言绝句

放镫甫过下舂合，弗肯耽看入夜时。长此安穷有何益，每当乐处必廑思。
上元镫词·其二
作者：弘历
朝代：清
体裁：七言绝句

春镫去岁恧灾连，今夕春镫始惬然。敢曰重熙逢胜节，益惟一意廑祈年。
上元镫词·其二
作者：弘历
朝代：清
体裁：七言绝句

森然火树耀蒙昧，煜尔银花喷即皑。北漠西瀛千万里，都因贺节按班来。
上元镫词·其二
作者：弘历
朝代：清
体裁：七言绝句

欣逢望夕度元宵，自有冰轮烛碧寥。熟见天方供乐舞，更当滇海报兵销。
上元镫词·其二
作者：弘历
朝代：清
体裁：七言绝句

炬引桂浆涣兰汁，筵陈海错更山殽。对时一体君臣浃，应律三阳上下交。
上元镫词·其二
作者：弘历
朝代：清
体裁：七言绝句

祀虔太一祝蚕桑，粥鼎应知百倍常。我意愚多圣贤少，大亨养不计其方。
上元镫词·其二
作者：弘历
朝代：清
体裁：七言绝句

金吾不禁惬舆情，百岁熙和此帝京。雍洛嗤他传蛊说，如何塞路有浮行。
上元镫词·其二
作者：弘历
朝代：清
体裁：七言绝句

雪宇月轮交映相，配藜笃实灿辉光。何天衢示大畜象，思义吾于新德蘉。
上元镫词·其二
作者：弘历
朝代：清
体裁：七言绝句

韶律棣通春始孟，璇霄澹荡月初圆。西楼今岁殊常胜，圣母八旬大庆年。
上元镫词·其二
作者：弘历
朝代：清
体裁：七言绝句

黄昏徐隐下舂明，满院千灯万烛呈。二月尚迟逮大壮，爆雷早已发先声。
上元镫词·其五
作者：弘历
朝代：清
体裁：七言绝句

万国朝正那计遐，传柑嘉宴本同家。却因热闹渐生愧，返朴还淳岂易耶。
上元镫词·其五
作者：弘历
朝代：清
体裁：七言绝句

万爆雷喧闪火电，象成噬嗑合而章。铜壶玉漏有常度，谁得谓之催莫忙。
上元镫词·其五
作者：弘历
朝代：清
体裁：七言绝句

乞浆得酒月初寅，百岁熙和帝里春。烛朗元宵辉辨物，副名此乐称同人。
上元镫词·其五
作者：弘历
朝代：清
体裁：七言绝句

修以刑思小过连，遗音飞鸟训明传。发难巧见竟如志，六十四章成佑天。
上元镫词·其五
作者：弘历
朝代：清
体裁：七言绝句

先言雁乃后言乡，大戴明其坎北方。却是雁臣弗计此，面南同赏月灯光。
上元镫词·其五
作者：弘历
朝代：清
体裁：七言绝句

广场杂技阅从容，倏已高舂落下舂。何碍苍然来暮色，即看万树灿芙蓉。
上元镫词·其五
作者：弘历
朝代：清
体裁：七言绝句

广陵富庶四临知，灯火今宵想益奇。已惭还淳非易事，那更术藉叶天师。
上元镫词·其五
作者：弘历
朝代：清
体裁：七言绝句

掌仪杂技增回部，凸鼻凹睛舞木熙。谁曰任禁率难解，译成原是祝釐词。
上元镫词·其五
作者：弘历
朝代：清
体裁：七言绝句

汉典曾闻称太乙，耕祈黍稻织桑麻。虽云切寓勤民计，萃盛应虞踵事华。
上元镫词·其五
作者：弘历
朝代：清
体裁：七言绝句

良言不卜夜常忆，即境兼思敕巳频。弗越一时烟火罢，众人归各宴家人。
上元镫词·其五
作者：弘历
朝代：清
体裁：七言绝句

西山高正座前对，源水长从槛外流。万岁承欢增宝箓，上元佳景萃琼楼。
上元镫词·其五
作者：弘历
朝代：清
体裁：七言绝句

金吾不禁踏灯歌，春色皇州丽几多。为缱畿南经潦后，茅檐此夕景如何。
上元镫词·其五
作者：弘历
朝代：清
体裁：七言绝句

飞空星点达斯须，火树银花灿万株。占得羲经卦之五，云天宴乐曰惟需。
上元镫词·其八
作者：弘历
朝代：清
体裁：七言绝句

城闉不夜古今同，霄月衢灯光彻通。万井熙和上元景，四朝休养百年功。
上元镫词·其八
作者：弘历
朝代：清
体裁：七言绝句

大千世界放光明，佳景真堪豫懿情。万岁三元恒此对，七言八首又新成。
上元镫词·其八
作者：弘历
朝代：清
体裁：七言绝句

太一祠祈岁事调，自兹檠戏盛今宵。未能免俗谁能免，七字聊因作解嘲。
上元镫词·其八
作者：弘历
朝代：清
体裁：七言绝句

庆宵自昔艳张灯，因寓农桑佳兆徵。踵事虽云同众乐，还淳却恧此心恒。
上元镫词·其八
作者：弘历
朝代：清
体裁：七言绝句

归降振旅子年旋，象马昨冬贡到全。前席细询诸土弁，情通番语倍生怜。
上元镫词·其八
作者：弘历
朝代：清
体裁：七言绝句

毳服花茵宴赏陪，真成万国乐春台。贵山又报新驰使，小分应留待彼来。
上元镫词·其八
作者：弘历
朝代：清
体裁：七言绝句

流云点缀幻晴晦，时有飞花落碧空。建国亲侯比之吉，顺时行庆月惟中。
上元镫词·其八
作者：弘历
朝代：清
体裁：七言绝句

火戏节筵次第完，云兴西北举头看。人情于泽宁辞足，愿霈祥花入夜漫。
上元镫词·其八
作者：弘历
朝代：清
体裁：七言绝句

灯词八首历年同，言志在兹不在工。检点恐防失重复，忽忘长此竟安穷。
上元镫词·其八
作者：弘历
朝代：清
体裁：七言绝句

色色声声刹刹尘，砰輷竹爆发金轮。肖翘蛰户知将启，借得春雷早半旬。
上元镫词·其八
作者：弘历
朝代：清
体裁：七言绝句

银花爓夜明争月，爆竹通宵殷似雷。豫与天权宣奏达，翾飞蠕动乐春台。
上元镫词·其八
作者：弘历
朝代：清
体裁：七言绝句

镫火旋收息众喧，对时七字识心存。持盈危盛宁常语，无往应思不复言。
上元镫词·其六
作者：弘历
朝代：清
体裁：七言绝句

一点星星一缕烟，千镫万炬片时燃。观馀热闹生清会，铭背金人意亦然。
上元镫词·其六
作者：弘历
朝代：清
体裁：七言绝句

不夜辉煌映玉魄，恒春蓲蘛赩金花。庆烟飞上虚空住，犹作赤城一片霞。
上元镫词·其六
作者：弘历
朝代：清
体裁：七言绝句

东郊初夕一轮升，几望惟冲体示应。可识人间无爽度，蓂开十五有明徵。
上元镫词·其六
作者：弘历
朝代：清
体裁：七言绝句

千寻贯斗蛾辉丽，八照流虹鹤燄丹。恐涉矜张深自讼，胜分敬怠慎其端。
上元镫词·其六
作者：弘历
朝代：清
体裁：七言绝句

嘉景山高水长庆，动光火泽有如暌。因之绎理时用大，惕尔惟蘉敬以跻。
上元镫词·其六
作者：弘历
朝代：清
体裁：七言绝句

月色灯光朗既济，今来昔去祇寻常。诸刑居德亏相继，宵责昼惭惕不遑。
上元镫词·其六
作者：弘历
朝代：清
体裁：七言绝句

百技楼前供奉仍，却教回部罢铜绳。逞奇效悃漫失望，因戏伤人实不应。
上元镫词·其六
作者：弘历
朝代：清
体裁：七言绝句

继明入夕九华枝，义阐羲经两作离。鹤燄蚖膏何以致，文人体物率虚词。
上元镫词·其六
作者：弘历
朝代：清
体裁：七言绝句

翠蓝火结太平字，丹碧烟擎富贵花。虽是镫前呈吉语，祥徵愿共万民家。
上元镫词·其六
作者：弘历
朝代：清
体裁：七言绝句

翡翠篆凝苍颉字，玫瑰珠贲赤城霞。南瀛却识文明化，也什镫词清且嘉。
上元镫词·其六
作者：弘历
朝代：清
体裁：七言绝句

联情中外异常年，海峤新番命入筵。灯舞排成书大有，望之颙若更惭然。
上元镫词·其六
作者：弘历
朝代：清
体裁：七言绝句

钟馗偻指凡有几，元夕曾闻图出游。傅会同名始宗氏，遂传归妹以恩酬。
上元镫词·其六
作者：弘历
朝代：清
体裁：七言绝句

閒坐谁能古有由，炬辉蟾影闪如流。东坡便谏浙灯买，也自无端杭市游。
上元镫词·其四
作者：弘历
朝代：清
体裁：七言绝句

乌斯藏使岁来常，例许联茵坐广场。堪布囊苏共膜拜，分明示现宝灯王。
上元镫词·其四
作者：弘历
朝代：清
体裁：七言绝句

以中正示上为观，毕辐辏来下则观。南朔东西用宾集，联茵礼数不妨宽。
上元镫词·其四
作者：弘历
朝代：清
体裁：七言绝句

元宵恰值望宵中，赏集东瀛西大蒙。际此远来及近悦，敢誇化洽与功崇。
上元镫词·其四
作者：弘历
朝代：清
体裁：七言绝句

岁岁徽音奉豫游，行行火树映西楼。飞空万道金鱼箭，献寿都为海屋筹。
上元镫词·其四
作者：弘历
朝代：清
体裁：七言绝句

瀛西漠北毕来宾，喜会楼前许接茵。设曰光明开曶爽，耀华直到贵山垠。
上元镫词·其四
作者：弘历
朝代：清
体裁：七言绝句

玉轮高照众星低，对景新词触绪题。夏小正符易大过，枯杨应律柳生稊。
上元镫词·其四
作者：弘历
朝代：清
体裁：七言绝句

番乐回嬉各别曹，架燃翠火缀蒲萄。亦堪即景酬嘉夜，奚用镫轮廿丈高。
上元镫词·其四
作者：弘历
朝代：清
体裁：七言绝句

行庆情殷联内外，无过不及用其中。遵经述史汉典在，品物成章姤义同。
上元镫词·其四
作者：弘历
朝代：清
体裁：七言绝句

西山日入譬明夷，继照欣看不夜时。设使断章以取义，得其大首正殷期。
上元镫词·其四
作者：弘历
朝代：清
体裁：七言绝句

西瀛北漠许同观，笑语联茵礼数宽。漫议侏离非古乐，鞮鞻早是掌周官。
上元镫词·其四
作者：弘历
朝代：清
体裁：七言绝句

谩言嘉夜共欢娱，百五休和赖烈谟。保治持盈正斯日，钦哉一德勖中孚。
上元镫词·其四
作者：弘历
朝代：清
体裁：七言绝句

长男次即艮来呈，彖传恰符宵景精。动静以时不失者，果然其道大光明。
上元镫词·其四
作者：弘历
朝代：清
体裁：七言绝句

鱼鳞傍晚隐斜阳，景辏山高与水长。致戒循环咏排卦，大人休否系苞桑。
上元镫词八首·其一
作者：弘历
朝代：清
体裁：七言绝句

升平时世载阳春，万岁承欢镫事陈。成例虽然祗行旧，排当颇觉逐增新。
上元镫词八首·其一
作者：弘历
朝代：清
体裁：七言绝句

春云泛泛密铺空，雪色辉镫月色同。谩惜䨲轮偷辗过，姮娥今夕让丰隆。
上元镫词八首·其七
作者：弘历
朝代：清
体裁：七言绝句

元宵闻说乐同民，赵北燕南屡见真。却以过时将示俭，不教烟火待瀛津。
上元镫词八首·其七
作者：弘历
朝代：清
体裁：七言绝句

风信枝头几番才，情知春事尚徘徊。爆如雷响花如雨，催得韶光衮衮来。
上元镫词八首·其三
作者：弘历
朝代：清
体裁：七言绝句

哈萨流沙涉贡騋，威临何似德为培。常年入贺陪臣遣，今岁专诚侍子来。
上元镫词八首·其三
作者：弘历
朝代：清
体裁：七言绝句

春回十日蓲阳敷，步渡平湖冰已酥。冰彻镫光镫映月，广寒界里夜游娱。
上元镫词八首·其二
作者：弘历
朝代：清
体裁：七言绝句

西山一带玉为冈，次第华镫入席张。煜霅金莲飞万朵，陆离银树列千行。
上元镫词八首·其二
作者：弘历
朝代：清
体裁：七言绝句

通闰今年长去年，十三回里首回圆。丰隆借助纤阿景，不遣微云点碧天。
上元镫词八首·其五
作者：弘历
朝代：清
体裁：七言绝句

光明杯照圆明镜，仁寿镜呈献寿图。我亦心殷返淳朴，顺时遵养岂宜无。
上元镫词八首·其五
作者：弘历
朝代：清
体裁：七言绝句

猋飞景附有神权，朗映当空皓魄圆。集锦图燃翡翠火，流苏幢喷蕙兰烟。
上元镫词八首·其八
作者：弘历
朝代：清
体裁：七言绝句

岁岁镫词八首看，写怀讵曰逞文澜。韩昌黎忆传芳轨，祗有陈言务去难。
上元镫词八首·其八
作者：弘历
朝代：清
体裁：七言绝句

选文徵韵审毫端，戛戛陈言务去难。藉用镫前遣馀暇，上元词又八章看。
上元镫词八首·其六
作者：弘历
朝代：清
体裁：七言绝句

掌仪回伎列绳竿，砀极都卢倒掷盘。中外一家庆嘉夜，西京底事讶奇观。
上元镫词八首·其六
作者：弘历
朝代：清
体裁：七言绝句

望雪经冬又入春，镫前那觉展眉颦。何当一夜同云布，明看西山积素皴。
上元镫词八首·其四
作者：弘历
朝代：清
体裁：七言绝句

一度元宵一度新，是何缘复是何因。分明龙象卫调御，无量镫中转法轮。
上元镫词八首·其四
作者：弘历
朝代：清
体裁：七言绝句

习习风常傍晚收，春台烟火对西楼。幻成幻灭幻无定，世界三千似此不。
上天竺
作者：弘历
朝代：清
体裁：古风

天竺天一方，震旦兹亦有。闻之一切法，事必遇其偶。崎岖入葱茜，步步离尘垢。台传康乐翻，石识李源友。大士昔示相，聊藉仁谦手。灵感无不应，香市倾城走。恒处菩提座，此理人知否。文通教易禅，适足启笑口。
上天竺
作者：弘历
朝代：清
体裁：五言律诗

竹泉深秀处，梵宇若天成。亦自庄严相，而无尘俗情。此中消万虑，谁道认三生。小憩鸣鞭去，行云出岫轻。
上天竺法喜寺
作者：弘历
朝代：清
体裁：五言律诗

峦谷溯怀抱，行行越入深。因之上天竺，一礼古观音。大士无著相，众生有感心。讹辞订敏政，疑案务求谌。
上天竺法喜寺
作者：弘历
朝代：清
体裁：五言律诗

灵感众生愿，慈悲古佛身。随缘为法喜，住世几千春。复此瞻相好，于何论果因。订他真里幻，證此幻中真。
上天竺法喜寺
作者：弘历
朝代：清
体裁：五言律诗

盘高下龙井，入妙造西峰。仍是诸天上，虔瞻满月容。春花绀宇护，古树翠阴浓。不二门惟此，那分教与宗。
上已日作
作者：弘历
朝代：清
体裁：七言律诗

自古由来节上已，而今政用月重三。良辰正值春方鬯，佳泽才过㴻以甘。禊祉祓邪都利稼，有云无雨更宜蚕。武功忆在符理纪，一再钦承天贶覃。
上巳
作者：弘历
朝代：清
体裁：五言律诗

上已舟中过，良辰信未孤。不须杯稧饮，宁作水嬉娱。岸绿烟横柳，汀黄浪起凫。山阴王内史，景趣底相殊。
上巳
作者：弘历
朝代：清
体裁：五言律诗

上巳临川路，谁循祓禊灵。风光真骀荡，草木正薰馨。水碓有声画，麦畴无际青。排当供懿赏，成事不教停。
上巳
作者：弘历
朝代：清
体裁：七言律诗

又值佳辰三月三，春光马上好吟探。云中隐约山含黛，雪后熹微天蔚蓝。花屋菜畦围郭外，竹篱茅舍学江南。兰亭即景思临本，肥瘦诸家未易谙。
上巳
作者：弘历
朝代：清
体裁：五言律诗

古时惟上巳，后世用初三。谁解仍脩禊，况逢此驻骖。雨沾花濯濯，晴烘麦鬖鬖。昨去诗题壁，慰哉节许探。
上巳
作者：弘历
朝代：清
体裁：五言律诗

尖塔揽全形，陈园跸暂停。佳时逢上巳，随地可稽亭。绿水澄而照，春梅静以馨。托波杯不泛，恶旨有芳型。
上巳
作者：弘历
朝代：清
体裁：七言律诗

杏村柳墅景和韶，芳甸行春不觉遥。镜里山阴思去岁，诗中上巳值今朝。城连平谷出青樾，塔望田盘隐碧峣。何必流觞脩禊事，更从茧纸慕龙跳。
上巳
作者：弘历
朝代：清
体裁：五言律诗

祓恶迎祥日，轻烟澹霭时。行程无禊事，应节有新诗。依郭花光重，连郊麦色滋。趯台脩凯宴，忽作隔年思。
上巳
作者：弘历
朝代：清
体裁：五言律诗

问景临江国，行时值稧辰。湖山助明媚，花柳正清新。近接兰亭会，遐思洛水滨。不教陈马戏，吾意在还淳。
上巳日
作者：弘历
朝代：清
体裁：七言律诗

浮岚暖翠暮春时，明净波光座上披。此日此湖难适遇，或晴或雨信皆宜。山阴禊事兴思近，灵隐钟声入听迟。烟柳六桥无尽意，兰桡祗惜向前移。
上巳日
作者：弘历
朝代：清
体裁：七言律诗

风光宛转入吟评，三日犹存稧节名。宝马香车无所事，杏庄柳墅有馀清。右军畅叙还堪慕，开府清新孰与衡。心喜轻阴将酿雨，漫因游赏爱春晴。
上巳日万寿山
作者：弘历
朝代：清
体裁：古风

令日三月三，古政用上巳。或疑纪干舛，殊不思甲子。名从人所命，月建小大徙。轮值属偶然，何不可尔尔。禊事虽弗脩，禊朝那能已。艳裔万寿山，淡沲昆明水。寒食复兹辰，韶光真萃美。华林宁足称，兰亭奚必拟。却忆记中言，后今昔由视。
上巳日作
作者：弘历
朝代：清
体裁：古风

三月令日盘之中，万松拔翠千花红。古人此日修稧事，虽无川水山实崇。崇山之间石㟪�，界以飞泉溅玉髓。引注时复得小池，具水之趣斯水耳。因之数典忆周礼，与其衅浴为祓除，不如虚室之生祥止止。
上巳日作
作者：弘历
朝代：清
体裁：七言律诗

今移上巳用重三，却每逢时望雨甘。输忆昨年沾泽渥，奈何此日逮春酣。排当应节都无藉，问晓瞻宵祇有惭。屈指清明农事近，急祈昊贶霈恩覃。
上巳日作
作者：弘历
朝代：清
体裁：七言律诗

浴沂每慕吾与点，展帖不殊亭是兰。烟缕露珠迟薄暖，杏腮桃靥羞轻寒。短长诗稿閒中检，来往年华静里观。漫道淑清孤胜约，几多游兴待春阑。
上巳日作
作者：弘历
朝代：清
体裁：七言律诗

良辰南苑畅登临，婉娩青春即渐深。蛾月一痕刚挂汉，莺时几树欲笼阴。悦怀诗境无边富，蓄眼韶光底用寻。猎罢佽飞陈马技，聊徵故事射华林。
上巳日凯宴成功诸将士·其一
作者：弘历
朝代：清
体裁：七言律诗

出劳嘉勋蒇礼旋，升平凯宴液池壖。辟疆扫逆诚资众，助顺成功总赖天。策绩林林恩予厚，询劳一一命来前。宁惟云不重生望，祗觉回思越悚然。
上巳日凯宴成功诸将士·其七
作者：弘历
朝代：清
体裁：七言律诗

拔达山人献馘归，三军饮至蔼晴晖。劳心幸我纾宵旰，公道凭伊论是非。紫绮朱提颁渥泽，前歌后舞迓鸿禨。欢来忆不同来者，劳爵手持泪暗挥。
上巳日凯宴成功诸将士·其三
作者：弘历
朝代：清
体裁：七言律诗

圆幕高张榆柳垂，犒筵喜值禊脩时。策勋舍爵竟今日，鬯武书常允不期。谁拟浯溪泐崖颂，我歌灵夏出车诗。紫光将画凌烟像，穆棣同叨乾贶贻。
上巳日凯宴成功诸将士·其二
作者：弘历
朝代：清
体裁：七言律诗

日丽风和春未深，奖庸备礼有壬林。试看偃伯灵台上，讵数流觞曲水浔。命预绮筵排伯克，也陈夷乐奏任禁。笑聆蜀技无情者，那觉西悲动乃心。
上巳日凯宴成功诸将士·其五
作者：弘历
朝代：清
体裁：七言律诗

柳舒花放正良辰，上日前期福履申。卸甲韔弓尽凫藻，凹睛丰额集鱼鳞。千秋难遇太平宴，百战归来义勇身。独忆储胥宣力者，凯回未见惜斯人。
上巳日凯宴成功诸将士·其八
作者：弘历
朝代：清
体裁：七言律诗

芳节延禧淑气清，禊歌声是凯歌声。元戎允合躬承衮，勇校均教手赐觥。藉众力兹疆地戒，敕予心永奉天行。从来悟得受招理，虔巩流谦慎捧盈。
上巳日凯宴成功诸将士·其六
作者：弘历
朝代：清
体裁：七言律诗

敦瓜烝栗允堪怜，二万何期竟拓边。远愧周王兴六月，迟过殷帝克三年。依杨霏雪凡经几，立帜登弧尽陷坚。此日征夫真迩止，皇州春满七条弦。
上巳日凯宴成功诸将士·其四
作者：弘历
朝代：清
体裁：七言律诗

成功将士锦衣旋，日月光辉军气蠲。藉我虎臣典宿卫，笑他杯酒解兵权。八旗子弟心如石，万祀国朝龙荷天。宣看疮瘢犹未愈，能无一体恫瘝连。
上巳日同豫轩作
作者：弘历
朝代：清
体裁：古风

西苑将凯宴，南轩先憩驾。正逢祓除节，韶光蔼相迓。红紫入花径，葱茜笼岩榭。同豫信同豫，耆定筹边罢。然予敢肆志，敬怠不少借。高谢晋永和，宁云关治化。
上巳日御园作
作者：弘历
朝代：清
体裁：七言律诗

祓禊由来此日灵，秉蕳赠药咏葩经。古惟上巳遗风邈，今用初三俗例听。胜节景光披澹荡，御园花木正薰馨。还宫屈指晨昏四，塘柳丝添尔许青。
上巳日悦心殿
作者：弘历
朝代：清
体裁：古风

桥山钦奠爵，皇都将发轫。驾言御园返，东道取路顺。青郊宿雨晴，琼岛含芳润。良辰逢禊节，驻辇聊因近。古贵祈介祉，用三自魏晋。是日适元已，巧值乃偶仅。马射既罢陈，羽觞底须进。时和切深惧，保泰凛明训。信乐知彼曾，先忧审吾分。
上巳日悦心殿
作者：弘历
朝代：清
体裁：古风

终风三日息，春气转淑和。从来称上巳，便以临琼华。朵殿冠嵚嵜，下视万民家。载舟每凛予，流杯底袭他。过雨柳丝青，山桃欲绽花。目前纵泽润，此后知如何。悦心讵易言，惟觉忧怀多。
上巳日晓行即景·其一
作者：弘历
朝代：清
体裁：七言律诗

风势徐停夜雪阑，鸣鞭驿路破春寒。清流几道循环渡，素色千峰迤逦看。润浃土膏微益麦，涨生峡口细增湍。盖藏颇有村墟静，略得愁心到此宽。
上巳日晓行即景·其二
作者：弘历
朝代：清
体裁：七言律诗

十里平芜绿意齐，苍茫墟市霁烟低。风光上巳真佳矣，春色三分已判兮。稚子丝牵云鸲鹄，村娘盘货水刀圭。郊行即景堪成赏，何必香山忆旧题。
上巳日观虞世南稧帖因成·其一
作者：弘历
朝代：清
体裁：七言绝句

抢毫快睹永兴书，林静烟新改火馀。何似山阴王逸少，崇山曲水暮春初。
上巳日观虞世南稧帖因成·其三
作者：弘历
朝代：清
体裁：七言绝句

米家宝晋漏传名，学士风流俨若生。腕覆郭填都不管，春风即景独怡情。
上巳日观虞世南稧帖因成·其二
作者：弘历
朝代：清
体裁：七言绝句

坦腹东床意欲仙，由来字必以人传。若从肥瘦论形似，逐块锥舟我不然。
上巳日观虞世南稧帖因成·其四
作者：弘历
朝代：清
体裁：七言绝句

于停蓄处有波涛，真比长安薛刻高。甲乙何须誇博辨，几多优孟效孙敖。
上巳日赐御前大臣侍卫等食
作者：弘历
朝代：清
体裁：五言律诗

海峤首俘至，行宫一日停。重三逢令节，上巳溯前型。左右嘉勤扈，笙歌合与听。如云较马射，岂彼足相形。
上巳日陜西巡抚秦承恩奏报总兵王文雄在盩厔县杀贼得胜情形诗以志慰
作者：弘历
朝代：清
体裁：七言律诗

虽曰春深春未深，贮寒韶景正宜吟。淡红似胜艳红意，浅绿如怀浓绿心。恰值捷书至盩厔，远胜文赋诩华林。李全贼首如生获，即日飞章待凯音。
上巳篇
作者：弘历
朝代：清
体裁：古风

勾芒御化权，姑洗统时月。月之日元已，良辰正明发。荡荡和风翔，轻烟羃绿杨。伊古脩禊事，河滨慢褰裳。华林马射会，凤光曲水宴。徘徊念往昔，流光信如电。前旬梦雨飞，亭野增春辉。藉草为茵褥，依花悬幕帷。硼磕乐声奏，仙人进醇酎。间间好鸟鸣，似欲迟银漏。俯仰多所欣，须弥等微尘。兰亭王逸少，又是一年春。
上巳篇叠旧韵
作者：弘历
朝代：清
体裁：古风

玉衡转璿玑，杓指巽方月。生气既云盛，阳德毕宣发。间关好鸟翔，春涨蘸轻杨。藓坂绿冉冉，华圃红裳裳。良辰值脩禊，伊古华光宴。徘徊赓旧吟，难驻迅风电。伫望雨丝飞，谁赏韶阳辉。翘首赋云汉，宵衣披月帷。乐彻阳阿奏，漫泛曲流酎。隔松响丁丁，听报申牌漏。即事意鲜欣，讵能净六尘。山花应笑我，输与去年春。
上方寺
作者：弘历
朝代：清
体裁：古风

东竺复向西，上方在其上。虽曰此为高，云罩更仰望。乃悟高与低，一切无定象。轻舆陟�嵼，缭曲历千嶂。长年懒据鞍，仆御群应谅。而却自怀惭，何遽成老状。
上方寺
作者：弘历
朝代：清
体裁：七言律诗

云罩威纡石路盘，上方始到惬清欢。一龛古佛钟鱼寂，半榻天风衣袂寒。奇句不期当境得，好山常似逆人看。苾刍六度知初品，道左殷勤冀悉檀。
上方寺
作者：弘历
朝代：清
体裁：七言律诗

嵚嵜曲栈草生新，问景田盘隔岁人。往往泉声鸣石底，明明雪色挂崖垠。谷中朝霭常封寺，树杪山禽解语春。却到上方诸品净，绿窗一一印其真。
上方寺
作者：弘历
朝代：清
体裁：五言律诗

维舟暂据鞍，老幼任从观。如子遇父母，同心发喜欢。上方莅非远，古佛谒脩檀。傍室颇点缀，多哉弗耐看。
上方寺
作者：弘历
朝代：清
体裁：七言绝句

萦纡石栈亸鞭迟，回薄奇观发藻思。每到精庐必少坐，半因憩众半因诗。
上方寺
作者：弘历
朝代：清
体裁：五言律诗

蜀冈此其尾，登岸必先临。尚远笙歌沸，却欣松竹深。山僧习俗礼，野鸟解禅音。颜李赞吴画，查然莫可寻。
上方寺
作者：弘历
朝代：清
体裁：五言律诗

路便思清憩，禅房倚石幽。松端寒籁泛，涧底嫩泉流。云幻晴兮晦，山常春复秋。回瞻定光塔，真拟碧霄游。
上方寺·其一
作者：弘历
朝代：清
体裁：七言绝句

落落松风襟袂凉，万蚕丛里跋羊肠。上方已自云中迥，云罩相衡乃下方。
上方寺·其二
作者：弘历
朝代：清
体裁：七言绝句

云椒盘下万寻强，山寺居然号上方。了识名言那有定，精庐息念领天香。
上方山楞伽寺
作者：弘历
朝代：清
体裁：古风

上方结精蓝，自因境清静。金仙所宜居，开士所宜领。而何起楼台，用以供玩景。前度盖已然，重来益修整。小坐意为恧，岂合方之省。虽云弗劳民，却近游观逞。质诸两足尊，亦恐弗相肯。
上方山楞伽寺
作者：弘历
朝代：清
体裁：五言律诗

寺据上方山，楞伽额久颜。登来极顶表，游趁一朝閒。谁解三乘义，难参八见还。太湖万顷碧，祗在俯临间。
上方山楞伽寺
作者：弘历
朝代：清
体裁：七言律诗

路便楞伽又朅来，峰藏阴雾记前回。目欣春景兹酣畅，心与吴云共豁开。出树依然标峻塔，临湖那藉起层台。莫釐翠色在襟袖，兴托高岑有别裁。
上苑初春
作者：弘历
朝代：清
体裁：七言律诗

堆秀山前桃始华，延晖阁畔柳丝斜。晴光摇飏金城晓，花色分明玉砌霞。琼苑初停青帝辔，瑶台欲绽鼠姑芽。却将底事消几暇，瀹茗翻书趣转赊。
上辛日祈谷
作者：弘历
朝代：清
体裁：五言排律

东陆晖晴旭，穹坛飏瑞烟。上辛邀帝佑，依古重民天。量币牲惟犊，燔柴烛被田。八音调太蔟，九奏叶朱弦。寅祀增乾惕，骏奔敢后先。继绳思祖德，对越俨皇乾。百辟威仪赞，一衷夙夜虔。祈年陈至愿，锡我有秋连。
上辛日祈谷
作者：弘历
朝代：清
体裁：五言排律

祈谷卜年穰，禋宗典制详。棕街分雪色，田炬引朝光。大享三成肃，中和九奏扬。一诚勤穆穆，百执跻跄跄。国本由来重，民天敢暂忘。屏营瞻帝座，霭霭萃千祥。
上辛日祈谷坛礼成纪事
作者：弘历
朝代：清
体裁：七言律诗

抱斗苍龙赋物春，明禋祈谷此躬亲。食天谁赖端惟帝，国本从知重在民。祗以精诚将璧帛，敢誇角徵协韶钧。新年景福如川御，田烛光中玉叠鳞。
上辛日祈谷礼成述事用昨年韵
作者：弘历
朝代：清
体裁：七言律诗

复来七日得初辛，祈谷躬亲举首春。挞伐安边虔吁贶，归降耆武鉴摅寅。授终偻指三年近，慎始铭心历岁申。惕若捧盈增敬谨，敢称惟已受恩频。
上辛祈谷斋居
作者：弘历
朝代：清
体裁：古风

三朝度王正，六日届上辛。青阳霭彤墀，海壖含韶春。万汇昭以苏，昌昌荅令辰。惟予继百王，祈谷遵先民。涤志此斋居，穆穆将明禋。心乎曷思维，政事有弗勤。屋漏苟或愧，其奚对昊天。祖宗廓丕基，肯构赖子孙。彼野有遗贤，何以拔茅抡。彼民有窃叹，何以咸听闻。凡此恭默思，愧怍流汗频。尚希鉴予衷，维皇降康年。
上辛祈谷斋居
作者：弘历
朝代：清
体裁：五言律诗

青阳临左个，精祀考禋宗。万宝祈惟谷，三时重在农。良宵自徙倚，淑景渐舂容。诗思来相凑，穿窗午夜钟。
上辛祈谷礼成述事
作者：弘历
朝代：清
体裁：七言律诗

帝烛荧煌翡翠釭，云和迭奏玉金摐。祈年每廑岁丰歉，勤政敢论日只双。希鬯皇风奠西海，行敷化雨省南邦。敬之惕若冰渊凛，无易由言致骏厖。
上辛祈谷礼成述事
作者：弘历
朝代：清
体裁：七言律诗

百王孰弗万方临，帝眷均蒙藐独深。践阼年臻天地数，铭盘日勖惕乾心。八旬敬得承祀幸，五载勤徯归政钦。秋雨虽优冬雪欠，春霙冀渥麦秧针。
上辛祈谷遣皇子恭代诗以志事
作者：弘历
朝代：清
体裁：七言律诗

上辛有事举祈年，旧恙愈微未复全。恐失威仪遣恭代，仍虔斋戒益诚悬。受釐惟问苍生计，彻乐弗闻太史弦。卌九载疏两亲诣，肃居切切省躬愆。
上都怀古
作者：弘历
朝代：清
体裁：七言律诗

山萦水抱势宽辽，烟堵荆闉迹未销。金碗潼香春正滟，玉盘冰碎暑全消。殿毹不见天魔舞，冈药犹思诈马朝。日暮枌榆喧鸟散，寒蟾弄影自飘萧。
上驷
作者：弘历
朝代：清
体裁：古风

上驷有执司，殷勤调御马。卿郎分等级，仆役亦弗寡。天闲数甚多，本自殊高下。御马为最高，尊上礼固也。爱之异群驽，尽心护珍若。细秣与生刍，勤饲无时舍。虽未至筐蜃，仆缘实于夏。却非掩不意，马喜弗惊讶。然而习之安，过犹弗及惹。鞍辔值施乘，谁为蝇拂把。偶过市以行，蚊蝇纷至且。他马故如常，御马难禁者。未免或扺突，骑熟原安雅。笑而谓上驷，此爱可弗假。即事格物理，语异庄生写。
下东岭遂至水月庵
作者：弘历
朝代：清
体裁：古风

自西降东谓之下，自东升西谓之上。东西升降本何常，由人谓之遂成象。日之夕矣降东宜，步步阴铺就凉爽。竺庵水月碧山凹，恰似冰轮呈漭沆。适才较量胥戏谈，大士如如不动想。
下河叹
作者：弘历
朝代：清
体裁：古风

下河十岁九被涝，今年洪水乃异常。五坝平分势未杀，高堰一线危骑墙。宝应高邮受水地，通运一望成汪洋。车逻疏泄涨莫禦，河臣束手无良方。秋风西北势复暴，遂致冲溃田禾伤。哀哉吾民罹昏垫，麦收何救西成荒。截漕出帑敕大吏，无遗宁滥丁宁详。百千无过救十一，何如多稼歌丰穰。旧闻河徙夺淮地，自兹水患恒南方。复古去患言岂易，惄焉南望心徬徨。
下河叹
作者：弘历
朝代：清
体裁：古风

自我壬午年，清口定水志。视湖之增减，拆束为坝制。其尾闾五坝，筑土永教闭。以此下河田，免灾收历岁。其间祗戊戌，河决仪考地。泛滥归洪湖，高堰虞涨至。无奈开五坝，下河受灾致。兹九阅春秋，清胜复有事。预筹消息理，原非出不意。冲堤阻运道，先急燃眉计。堤筑运益涨，车逻胥启暨。无奈开五坝，高宝潦胥及。下河不待言，非鱼叹民匮。然实乏良策，赈恤敕诸吏。宁滥毋或遗，更要莫饰蔽。庶略减予过，五字志惭愧。
下河州县复有被水处亟命抚恤兼示董事者
作者：弘历
朝代：清
体裁：古风

去岁涨徐淮，哀鸿被重灾。金堤虽顺轨，日日系吾怀。麦收既报丰，夏种亦称既。如何临西成，将食夺之匮。下河诚水乡，疏导宜周详。急须引归墟，岂徒固堤防。分命及专差，相视谋瀹排。浚疏诚得法，此灾复何来。闻奏日徬徨，守臣何为情。截漕留帑金，救此嗷嗷氓。
下花园驻跸偶题
作者：弘历
朝代：清
体裁：七言绝句

六龙回跸九秋晨，何事名园幻作春。讵有仙方开顷刻，山花应忆种花人。
下西岭至练影堂
作者：弘历
朝代：清
体裁：古风

攀陟未觉劳，初春值简政。讵云诩健步，犹喜堪济胜。因降西岭画，却对西溪镜。溪上有书堂，练影向所命。历历勒宿题，此来可阙咏。俯畅练若藏，适以东风靖。失影乃得真，面面佳景映。因悟水面文，未若波心净。
下高峰至玉岑精舍作
作者：弘历
朝代：清
体裁：古风

肩舆下高峰，下自比登易。及至巉崄处，原不如策骑。可与知者言，弗知嚼蜡味。而惟能骑然，不能不可试。能则与马习，左右皆如意。坐舆肩者劳，颠簸反成累。不能则畏马，乃翻为苦事。不如坐舆稳，那虑人劳勚。精舍旋亦到，玉岑耸青翠。岑既罢重登，凭窗吟五字。
不乐
作者：弘历
朝代：清
体裁：七言律诗

不乐情怀每怆神，思量排遣转频频。惕乾不息无他诿，邂逅相仍有底因。渐益年华知爱子，常筹雨泽为勤民。閒开梵帙消繁虑，却愧根难净六尘。
不二图
作者：弘历
朝代：清
体裁：古风

维摩默然处，文殊曰善哉。是真入不二，不语义已该。拟向默然会，捉影徒成乖。云何俨作图，声闻笑咍咍。
不寐
作者：弘历
朝代：清
体裁：古风

有因喜不寐，子舆闻乐正。有因愁不寐，风人赋耿耿。有因思不寐，待旦坐元圣。有因游不寐，秉烛期尽兴。不寐致弗同，无非迁于境。于其被迁中，亦自分怠敬。然以至人论，均为失养性。我方筹军务，宵衣分所应。欹枕举数事，聊以取自镜。
不寝
作者：弘历
朝代：清
体裁：五言律诗

不寝听金钥，却于老杜殊。非陈封事彼，实望捷章吾。笑众虚称佛，存心诚愧儒。消眠常背读，七偈七呜呼。
不寝
作者：弘历
朝代：清
体裁：古风

明当致洁禋，数问例不寝。况值望泽际，晚云布已审。惧听风声泠，盼报雨丝淰。如是达五更，而总未霈甚。一路看佳麦，本可期穫稔。可期为患失，吾过宁辞恁。
不废
作者：弘历
朝代：清
体裁：六言诗

不废吟诗习字，常欣跋马登山。身劳未始非逸，心静觉有馀閒。
不怿
作者：弘历
朝代：清
体裁：古风

御园风薰柳，上元雪宜麦。对时应有豫，而我独不怿。不怿所为何，合龙望信迫。初拟月之望，过期念弗释。五百里奏至，手战封章擘。诚恐非佳音，却报引河辟。两坝各进占，下埽易为力。赖天佑神助，合龙应在即。奏称慰予怀，未慰愁增益。待驰真佳音，金堤巩无易。
不遮山楼
作者：弘历
朝代：清
体裁：七言绝句

两壁崇山一谷空，楼窗凭望景无穷。不遮之义包含广，责实循名戒在中。
不遮山楼
作者：弘历
朝代：清
体裁：七言绝句

四面山光萃楼牖，凭楼必是对山时。欲因体物观其妙，两字不遮曰尽之。
不遮山楼
作者：弘历
朝代：清
体裁：七言绝句

小阁开窗山不遮，远峰近巘各呈嘉。夕阳欲落依西岭，幻起东林一片霞。
不遮山楼
作者：弘历
朝代：清
体裁：七言绝句

山楼倚巘出青霞，凸态凹姿总不遮。独有当窗一枝好，天然小幅展倪家。
不遮山楼
作者：弘历
朝代：清
体裁：七言绝句

山楼山复不遮山，翠逻青萦远近间。拾级不言经岁隔，凭窗聊喜片时閒。
不遮山楼
作者：弘历
朝代：清
体裁：七言绝句

山楼虽迥不遮山，几点新红万绿间。奇破天悭欣始遇，寻常林壑拟从删。
不遮山楼
作者：弘历
朝代：清
体裁：七言绝句

拾级俯临万景披，红增绿褪仲秋时。开门宋祖不遮意，在彼吾心匪在斯。
不遮山楼
作者：弘历
朝代：清
体裁：五言律诗

曲折通廊处，起楼枕翠微。匪誇两层迥，却喜四邻围。守閟无藏妙，钩深每息机。开窗万峰纳，或免义山讥。
不遮山楼
作者：弘历
朝代：清
体裁：七言绝句

洞达层楼纳飒风，林光岚翠四邻通。不遮宁为看山色，宋祖开门意正同。
不遮山楼
作者：弘历
朝代：清
体裁：七言绝句

精小山楼翼若飞，峰姿岭态罨书帏。鲁论见说吾无隐，触目孰非静者机。
不遮山楼
作者：弘历
朝代：清
体裁：七言绝句

胜处起楼非背山，开窗终日对孱颜。不遮于此犹容易，欲悉人情实则艰。
不遮山楼口号
作者：弘历
朝代：清
体裁：五言绝句

夏叶密绸缪，空怀不遮意。山楼今欲云，副实行将至。
不遮山楼口号
作者：弘历
朝代：清
体裁：七言绝句

山不遮楼楼不遮，谁宾谁主总名加。蓦然林下逢苍鹿，胜我无言亦八叉。
不遮山楼口号
作者：弘历
朝代：清
体裁：七言绝句

山不遮楼楼纳山，偶来消得片时閒。设如较彼名实处，我亦疑其宾主间。
不遮山楼口号
作者：弘历
朝代：清
体裁：七言绝句

楼居山里不遮山，近岭遥峰揽弗悭。心在人心何异此，吾因絜矩得其间。
不遮山楼得句
作者：弘历
朝代：清
体裁：七言绝句

山翠楼情相应接，不遮之趣两平分。陡怀明达重瞳昔，想亦于斯用意勤。
不遮山楼有会
作者：弘历
朝代：清
体裁：古风

山楼号不遮，因纳万峰致。面面延�巘，层层眄丹翠。如斯而已耳，我乃有别会。目之德明云，耳之德聪谓。舜典举其端，要于无遮蔽。设偏寄视听，是则用私智。不遮岂易哉，体仁以行义。
与诸王泛舟观荷作
作者：弘历
朝代：清
体裁：七言律诗

新晴湖锦弄赪霞，伴奂几馀桂楫拿。风叶擎珠团复散，露枝撑伞直还斜。楚骚漫拟称荷盖，周雅曾闻咏棣华。同我忧勤同我乐，好缘欢聚问桑麻。
丙午元旦
作者：弘历
朝代：清
体裁：七言律诗

践阼已周大衍数，得年七十六身康。敢因莅久忘无逸，惟是体乾勖自强。百岁休和致岂易，万民衣食计犹长。以兹日慎日增惕，肯作虚言袭庆当。
丙午春帖子·其一
作者：弘历
朝代：清
体裁：五言绝句

置闰春当两，祈辛日先庚。敷恩天浩荡，识节物句萌。
丙午春帖子·其三
作者：弘历
朝代：清
体裁：七言绝句

土牛例备有司官，一岁农功仔细看。敬以致斋应变食，不教尚膳进辛盘。
丙午春帖子·其二
作者：弘历
朝代：清
体裁：五言绝句

寅月立春日，庚庚吉兆申。奉时应布令，实政及吾民。
丙子元旦
作者：弘历
朝代：清
体裁：七言律诗

协纪辰元新入岁，占风方面正宜时。金门启祚临黄道，玉殿朝正有析支。五福锡民钦扆负，九歌颁政慎衣垂。小康蒙业遑云久，日励初心念在兹。
丙子春帖子二首·其一
作者：弘历
朝代：清
体裁：五言绝句

岁纪重开子，星杓又指寅。天涯息征战，歌舞太平春。
丙子春帖子二首·其二
作者：弘历
朝代：清
体裁：七言绝句

乌孙归去各封汗，协纪明时命五官。讹正从前珠露海，条风翘首向东看。
丙宅行
作者：弘历
朝代：清
体裁：古风

丙宅鳞接西山下，若堂若斧胡为者。丰碑屃屃森插笏，像设纵横碍行马。我偶披径问招提，田舍翁言鄙可思。云非巾帼埋香所，亦非台衮骑星遗。前代貂蝉窃威福，富拟公家积珠玉。苦无孙子可贻留，高坟不惜金赀筑。我闻此语吁可嗟，视之诚比长陵奢。剥下陵上有如此，千秋兴废萦怀赊。甫节鱼童车戒凛，未若朱氏为尤甚。洪武家训夫岂忘，祗以防微术未审。生杀予夺谁所操，由来罪不在若曹。太阿倒授斯有渐，门生天子徒悲号。
丙寅元旦
作者：弘历
朝代：清
体裁：七言律诗

摄提首纪月惟寅，一岁甄陶物两春。应律璿枢临太乙，膺图珠斗奉元辰。庆烟糺缦笼青琐，淑景和訚丽紫宸。王会千官锵剑佩，敷予膏泽万方均。
丙寅春帖子·其一
作者：弘历
朝代：清
体裁：七言绝句

絪缊骀荡暗相催，玉点山川雪点梅。东陆乍看初律转，南郊却带好春来。
丙寅春帖子·其三
作者：弘历
朝代：清
体裁：七言绝句

七日为人七日春，宜春綵胜总宜人。鳞塍积润欣三白，脆甲浮香号五辛。
丙寅春帖子·其二
作者：弘历
朝代：清
体裁：七言绝句

今朝大地是春音，资始乾元默体寻。故事岂徒宽大诏，孚衷常奉发生心。
丙寅正月十日召诸王臣工集重华宫联句
作者：弘历
朝代：清
体裁：七言排律

韶年和乐会周亲，丽藻同赓翰墨臣。宴借传柑先令节，俗沿桃菜协良辰。矞云已报三阶泰，淑序初呈九陌春。爆竹声多催腊尽，梅花香发竞时新。普天共仰升平庆，率土咸沾化育仁。击壤尧衢民气豫，纽芽禹甸物情訚。匪今稔岁祥为大，自古天伦乐是真。回忆文筵歌撒荔，久铭帝德粲雕珉。九重瑞霭舒佳景，六出琼葩应大钧。丝管清音天上至，琅玕古色座中陈。曈昽旭日临青琐，缭绕祥烟护紫宸。一德景行先圣业，同堂嘉叙古风淳。欣开锦席酬三叔，尚记仙诗和四宾。铺首宜春书吉字，地衣送暖袭华裀。屏开鸾影辉丹宇，砌转鳌峰映碧峋。列坐承恩齐搦管，分行肃侍俨垂绅。光生几研分题遍，响遏韶钧得句频。银汉分支涵雨露，猊烟结篆引璘彬。礼陶乐淑私须克，孔思周情道在纯。何必联吟誇有过，也知群擢愿希荀。九华枝外依仙岛，五色云中仰圣人。骀荡风微腾紫盖，慈宁福厚锡苍旻。喜瞻陇麦千畴润，恰数阶蓂十叶匀。鱼藻载歌恩似海，龙文健举笔如神。拜飏顿觉诗怀畅，衎乐过于酒味醇。乳液广沾仙掌露，雕盘屡给大官珍。宝幡巧剪悬双胜，脆缕纷堆荐五辛。渐转晴晖迟蔼蔼，微生阳气始礥礥。已教彩燕翔珠箔，未许青牛迓绮闉。歌继柏梁宗异并，人来枵诣燕游申。爻占云陆鸿仪渐，风咏周南麟趾振。湑露早叨陪上日，需云又庆值初旬。铿訇仙籁闻锵佩，优渥宫壶捧赐银。祥启重华光糺缦，班随群列礼遵循。瑞云乐奏声盈耳，坚齿香浮醴入唇。十八数符瀛苑侣，大千界乐化台民。辑圭剑履通重译，献赆梯航到八闽。遍覆寰区唯岂弟，迪知宅俊在忱恂。芬馨馔玉颁缃核，皦绎摐金叶磬均。艳发唐花嗤羯鼓，风回文沼蹙鱼鳞。丁冬莲漏来西极，错落珠灯缀大秦。近傍御床邀异数，重扬天藻续前因。探源远溯龙门浪，觅韵艰披鸟道榛。殿是集贤传雅事，职司簪笔步芳尘。诏宽礼数无拘束，喜溢天颜展笑嚬。嘉会恰逢几暇顷，宠光兼被岁寒身。暖随东陆符星指，霁豁西山带雪皴。敢拟欢娱同宴镐，为酬勤动想吹豳。庭罗宝树霞千叠，诗擘瑶笺韵几巡。计日夜珠刚就满，笑看瑞叶尚馀津。
丙寅秋西巡时唐县老民刘永寿年百有一岁曾赐之金与食并成长句今一百五岁矣矍铄犹昔扶杖来迎既欣人瑞辄以命篇
作者：弘历
朝代：清
体裁：七言律诗

高年一岁度如旬，百五春秋岂易臻。重见期颐迎跸路，几书亥字与时人。自云老矣今扶杖，我道仙乎为驻轮。矍铄精神教孙子，力田孝弟作良民。
丙戌元旦
作者：弘历
朝代：清
体裁：七言律诗

一年初祉肇初正，百物始和欣始萌。曙色才辉鳷鹊阁，春光已入凤凰城。玉阶穆以朝元会，金榜行将拔汇征。临御久哉心益慎，勖惟克践此言诚。
丙戌春帖子·其一
作者：弘历
朝代：清
体裁：五言绝句

丑月丑初刻，丙年丙日春。纽芽真袭庆，明炳又重新。
丙戌春帖子·其三
作者：弘历
朝代：清
体裁：七言绝句

乞浆得酒诚绥屡，茂豫桐生更卜初。四序循环惟不息，一心敬畏亦相如。
丙戌春帖子·其二
作者：弘历
朝代：清
体裁：五言绝句

人心与物情，和气一时生。京尹今年幸，牛芒两度迎。
丙申元旦
作者：弘历
朝代：清
体裁：七言律诗

宛宛青阳俶气舒，太和朝会列簪裾。纪元四十方开一，勤政惕乾敢负初。饱食暖衣恒愿众，盈持泰保益殷予。三朝吉语占新岁，绨几霞笺试笔书。
丙申春帖子·其一
作者：弘历
朝代：清
体裁：五言绝句

月值方中腊，天回最早春。农人都额庆，卜岁又逢申。
丙申春帖子·其三
作者：弘历
朝代：清
体裁：七言绝句

春盘春帖献慈宁，与物皆春迓始青。七字抒诚咏新祉，万年增算祝遐龄。
丙申春帖子·其二
作者：弘历
朝代：清
体裁：五言绝句

吉旦干轮土，嘉平支在牛。瑞徵京兆尹，敬事例应脩。
丙辰元旦
作者：弘历
朝代：清
体裁：七言律诗

开泰三阳肇吉徵，羲爻乾德凛时乘。勋华上日法授受，唐宋衰年鄙逼凌。侥倖已躬勖无射，频繁眷佑愧难承。虽云归政仍训政，两字心传业与兢。
丙辰十月十六日恭送皇考梓宫至泰陵奉安隆恩殿告祭还京悲慕如疑呼抢欲绝途次敬成长律以志深痛·其一
作者：弘历
朝代：清
体裁：七言律诗

过隙光阴岁已周，龙舆朝驾痛难留。缵承任重何由报，顾复恩深未少酬。雍邸回看宫阙寂，桥山空对几筵愁。尊亲寰宇倾心久，夹道蒸黎总泪流。
丙辰十月十六日恭送皇考梓宫至泰陵奉安隆恩殿告祭还京悲慕如疑呼抢欲绝途次敬成长律以志深痛·其三
作者：弘历
朝代：清
体裁：七言律诗

枫叶初丹槲叶黄，当前触目助悲伤。䁀湖冉冉寒空静，芦殿凄凄夜月凉。忆断白云还杳渺，望穷碧落转苍茫。悲怀长此增沈痛，忍别山陵路阻长。
丙辰十月十六日恭送皇考梓宫至泰陵奉安隆恩殿告祭还京悲慕如疑呼抢欲绝途次敬成长律以志深痛·其二
作者：弘历
朝代：清
体裁：七言律诗

两行衰柳羃寒烟，一路悲风拂綵㫋。易水如添愁脉脉，燕山不断恨绵绵。未过虞帝巡方载，犹少成王享国年。梦里瞻依仍似昨，问安常在寝门边。
丙辰十月十六日恭送皇考梓宫至泰陵奉安隆恩殿告祭还京悲慕如疑呼抢欲绝途次敬成长律以志深痛·其四
作者：弘历
朝代：清
体裁：七言律诗

虽是元宫未闭时，可堪无处睹床帷。郁葱峦岫千灵护，飒沓松楸万籁吹。仙驭渐离心未远，归鞍将去意多迟。言旋正值称觞日，空向慈容献寿卮。
丙辰春帖子·其一
作者：弘历
朝代：清
体裁：五言绝句

犹是乾隆腊，喜兹嘉庆春。寰区新气象，景福自天申。
丙辰春帖子·其三
作者：弘历
朝代：清
体裁：七言绝句

四朝八十六开岁，七代形容语接身。却笑不知足之念，来孙待见祇馀旬。
丙辰春帖子·其二
作者：弘历
朝代：清
体裁：五言绝句

随安室帖子，老笔写疏梅。点点圈圈里，都传春信来。
丛云室
作者：弘历
朝代：清
体裁：七言绝句

山巅静室号丛云，揽结超超迥出群。今日秋云无一点，对时真得意中欣。
丛云室
作者：弘历
朝代：清
体裁：五言律诗

翠云丛隐径，书屋傍花宫。肤寸崇朝合，三霄颢气通。氤氲才写栋，閜砢若浮空。八伯如逢进，吾方愧抱中。
丛云室
作者：弘历
朝代：清
体裁：七言绝句

虽是偨池众树纷，枝头吐叶待犹殷。岫间肤寸出无碍，今日绿云输白云。
丛云室
作者：弘历
朝代：清
体裁：古风

过雨又逢暇，趁凉遂来访。静室给园侧，既迥斯高朗。朴斲虽三间，廓然涵万象。天衣一缕无，如来不动想。昨晚蓊为霖，却此夙所养。
丛台览古
作者：弘历
朝代：清
体裁：七言绝句

主父当年志颇雄，觇秦胡服入关中。老来慝爱心犹豫，祸起萧墙恨莫穷。
丛樾
作者：弘历
朝代：清
体裁：七言绝句

丛樾坐延飒爽新，云容峰态悦心神。悬车颇有居城市，却自高称林下人。
丛碧楼
作者：弘历
朝代：清
体裁：七言绝句

下临无地上虚空，拾级心将颢气通。若问寺楼绝胜处，徘徊祇在碧云丛。
丛碧楼
作者：弘历
朝代：清
体裁：五言律诗

乘閒聊拾级，楼在碧云丛。孰谓全依绿，居然半是红。越教牖增色，可据座观空。去岁拈毫况，偶思同不同。
丛碧楼
作者：弘历
朝代：清
体裁：五言律诗

书楼山寺后，丛樾四围邻。长夏阴犹茂，过霖碧转新。露珠风动落，爽气晓来频。楼固恒享此，得之在偶巡。
丛碧楼
作者：弘历
朝代：清
体裁：五言律诗

今岁未登楼，初登如昨秋。四山碧雨洗，一瞬景川流。风过凉犹嫩，日临阴尚稠。年来频有句，历历阅从头。
丛碧楼
作者：弘历
朝代：清
体裁：七言绝句

叶落归根紫绿铺，丛间纵目那模糊。山楼有问如何荅，碧意其中亦岂无。
丛碧楼
作者：弘历
朝代：清
体裁：五言律诗

寺后有书楼，绿云楼上头。覆阴犹密叶，作籁恰新秋。今岁仍初到，轻凉合少留。小哉彼王粲，咄咄祗言愁。
丛碧楼
作者：弘历
朝代：清
体裁：古风

山中所长物，曰惟高下林。一碧亦万顷，蔽峰还羃岑。而楼于其中，如泛绿海浔。天籁落云间，饱聆激轸音。设如抚丝桐，成连或可寻。
丛碧楼
作者：弘历
朝代：清
体裁：古风

山楼八窗敞，山峰四邻纳。叶态与枝姿，一碧万丛合。然疑岳阳记，奚必烟波挹。纵目拟云铺，披襟喜风飒。据座略生惭，斯岂陈蕃榻。
丛碧楼
作者：弘历
朝代：清
体裁：七言律诗

昨朝阵雨颇驱炎，山路易乾泞不嫌。便与轻舆寻窈窕，因之层阁畅吟拈。万丛恰合真空界，一碧宁容他色添。襟袖飒然讶何也，徐看风爽落林尖。
丛碧楼
作者：弘历
朝代：清
体裁：五言律诗

曲转有廊通，高楼众碧丛。林中犹隐鹿，天畔未归鸿。映日色流丽，含云气郁葱。漫斯誇张王，树上已金风。
丛碧楼
作者：弘历
朝代：清
体裁：七言律诗

松梢遥见刹竿双，寺后书楼朴且庞。行亦不辞延远径，坐惟喜近向阳窗。叶疏林杪全呈岭，水退崖根祇剩矼。犹是昨来题句处，碧云倏为绛霞降。
丛碧楼
作者：弘历
朝代：清
体裁：古风

楼出万树丛，俯瞰连一碧。恰似泛沧波，洞庭与震泽。而无风浪忧，饶有烟霞癖。凭窗偶会心，可以唤浮宅。却笑五湖人，未免馀形迹。
丛碧楼
作者：弘历
朝代：清
体裁：古风

高枝低叶总一碧，万顷都呈目前在。山阁设若拟楼船，是谓泛乎大青海。何来几点红于中，恰似星沈李句乃。
丛碧楼口号
作者：弘历
朝代：清
体裁：七言绝句

底事游眸不觉宽，四围山树碧云攒。拈吟聊复酬风景，欲去陈言戛戛难。
丛芳榭得句
作者：弘历
朝代：清
体裁：古风

曲廊回抱疏轩敞，阶俯琳池波泱漭。缭以纱疏碧且虚，延爽障寒幽复朗。宴息四序无不宜，怛春花镇含芳蕤。风栏雨埭氤氲际，月宇雪窗澹荡时。摛藻发思真契妙，一岁之中曾几到。今来憩即今年初，却笑何须亟营造。
丛薄行
作者：弘历
朝代：清
体裁：古风

丛薄之中闻有虎，三子逐逐随其母。鎗毙于菟及一子，其二曳尾藏深莽。恶兽应弗留馀孽，是非所云不探卵。因命生擒观壮材，羽林徼�皆暴怒。两人搏一何足云，一人独攫诚堪诩。其名乃曰贝多尔，索伦侍卫中英楚。手尾挈领安且详，须臾虎兕入柙掳。被斑绔白涉铺张，岂似今朝万目睹。喜亦讵为万目睹，适有新归化布鲁。
东北风
作者：弘历
朝代：清
体裁：古风

向欣东北风，欣卜作雨美。今畏东北风，畏亦有所以。十堡筑堤工，逼溜东北徙。风则阻溜回，前车鉴伊迩。古语称不同，其较仅百里。二千里而遥，胡乃一例视。兹复浚引河，合龙将伫俟。必得大溜归，河乃故道酾。朝来启回跸，道原东北指。习习迎面来，蓬蓬殊未已。众欣披爽凉，且谓复雨矣。独我不胜愁，所值不同耳。挽之愿西南，河工廑切已。设云利麦熟，付彼农夫喜。
东南风
作者：弘历
朝代：清
体裁：古风

南方东南风，即雨亦必晴。其或西北风，即晴定雨零。北方乃反是，此故试一评。南南北北间，气求声或应。风为气之属，风近雨远征。风远雨自近，至理无须惊。格物得真解，神运体天行。
东园观禾黍
作者：弘历
朝代：清
体裁：古风

自我东巡回，切切即盼雨。踰月始沾膏，稍觉慰心所。今朝值清閒，新晴消溽暑。命舆游东园，爰言观禾黍。高低绿芃芃，秀实次第举。虽不躬耒耜，望岁甚农父。益殷祝时若，秋登庶可睹。
东园观稼
作者：弘历
朝代：清
体裁：古风

东园兹弗到，两月还有馀。祗以愁望霖，问景心那舒。迩来沐昊贶，涸壤均沾濡。未耕者已耕，已耕助长如。乘閒一命游，亦因观菑畬。麦收固不丰，其他胥回苏。芃芃连绿野，禾黍香风梳。此后祝时若，原可西成图。然为期正遥，肫念敢懈予。
东园观麦
作者：弘历
朝代：清
体裁：古风

三春雨优渥，郊麦秀穗齐。园麦非享帚，图藉验农兮。乘閒适一观，釐麰蔚离离。扬花出如争，结实重欲垂。报秋日暄烘，滟露烟霭迷。去岁信已佳，今年或胜之。河南早燕北，九分穫预知。乡民餍䭡䭓，村突香腾炊。风声连先到，街头面价低。益以此倍收，定卜欢黔黎。纵曰欢黔黎，我犹缱虑思。禾黍虽吐秧，方当勃长时。在麦兹喜晒，在禾兹喜滋。雨而不致霖，斯为交相宜。得陇复望蜀，瓯窭祝豚蹄。此意人尽然，我亦安能辞。迩日乍炎蒸，令合首夏期。族云盼即兴，沛泽愿无稽。而仍希快睛，庶几两全徯。
东园观麦
作者：弘历
朝代：清
体裁：古风

东园有隙地，种来验田功。一月未经临，麦穗簇芃芃。都缘屡沾泽，额手谢鸿濛。实颖既已佳，实栗更冀充。庶几继霈雨，穫秋当益丰。迩日颇作云，云作随以风。诚恐遂靳膏，失望嗟三农。祈岁无止念，慰不抵忧忡。
东园观麦
作者：弘历
朝代：清
体裁：古风

仲春暮春雨时沾，秋麦春麦苗胥茂。大胜往岁愁陇乾，而我适值东巡狩。兹来方逮夏之至，结穗饱满熟已透。奄观铚艾堆圃场，亦有栖亩收未就。是宜时旸资毕穫，昨近小雨乃频遘。心期云散日以暄，无刻不因农务究。
东园观麦
作者：弘历
朝代：清

迩日雨实佳，今朝晴更好。麦苗即菁菁，麦穗亦矫矫。飏风披离离，邀露滟皛皛。十分纵未定，八分固可保。夫子鄙学稼，樊迟器量小。园林有弄田，藉以农功考。五谷斯其一，其四期尚早。无不冀有收，冀收宵旰祷。
东园观麦
作者：弘历
朝代：清
体裁：古风

迩日雨实佳，今朝晴更好。麦苗既菁菁，麦穗亦矫矫。飏风披离离，徼露滟皛皛。十分纵未定，八分固可保。夫子鄙学稼，樊迟器量小。园林有弄田，藉以农功考。五谷斯其一，其四期尚早。无不冀有收，冀收宵旰祷。
东园观麦效陶潜体·其一
作者：弘历
朝代：清
体裁：古风

敕几有馀暇，驾言往东园。东园岂徒往，藉因二麦观。冬雪虽非优，春雨实渥焉。夏孟兹逮仲，快霖时复�。所以来牟景，大异常年看。吐穗硕且长，如油绿颖攒。蓄目宁不欣，未敢心即宽。必待饼饵成，庶济吾民餐。
东园观麦效陶潜体·其二
作者：弘历
朝代：清
体裁：古风

去岁畿辅涝，百方勤赈济。所赖青黄接，麦收最要计。实颖忽在眼，实栗企满志。铚艾尚有待，廑念犹未置。此后晴雨时，登秋庶可遂。早作而夜思，急务惟兹事。游观亦在兹，奚待范云对。萧缅称谠言，益可验其世。
东垣道中作·其一
作者：弘历
朝代：清
体裁：七言绝句

入城前日雪留田，今日出城雪化全。润野轻舆廿馀里，送迎黎庶总欣然。
东垣道中作·其三
作者：弘历
朝代：清
体裁：七言绝句

绿杨红杏接烟村，麦剡青青铺广原。管橐应知重农意，禁躁莫厌再三言。
东垣道中作·其二
作者：弘历
朝代：清
体裁：七言绝句

春云低复羃遥峦，继雨真佳测度看。农父固欣行路畏，由来万事两全难。
东垣道中作·其四
作者：弘历
朝代：清
体裁：七言绝句

幼挈老扶前后随，不教诃斥羽林仪。劝休践麦却弗听，爱戴舆情忍禁谁。
东山
作者：弘历
朝代：清
体裁：七言绝句

会稽遐忆筑冈陵，丝管陶情总绝胜。不有佳音屐齿折，东山赌墅亦奚称。
东山
作者：弘历
朝代：清
体裁：七言绝句

风神不减王东海，潇洒常思浙会稽。筑土一时聊想像，岂期名字至今题。
东岳庙瞻礼
作者：弘历
朝代：清
体裁：七言律诗

抟捖当年秘监称，震方青帝用禋应。岱宗望秩自虞舜，宰执犹闻似魏徵。有事维新阅年久，所希肸蚃佑民蒸。便途瞻礼钦明赫，时若虔祈锡福仍。
东巡回跸恭奉皇太后至御园作水陆舟车里数千仲春启驾夏初旋
作者：弘历
朝代：清
体裁：古风

康强逢吉心增幸，来往咸亨念释悬。那惜杏桃消御苑，益怜禾麦渴公田。封章无误明扬阔，铨部宣传莫慢延。
东巡盛京叩谒祖陵是日启跸得诗八韵
作者：弘历
朝代：清
体裁：七言排律

忆曾甲戍别陪京，回望依依不尽情。祇虑高年勤跋涉，故教远路罢巡行。而今怆无复瞻顾，爰此摅其久眷诚。吉礼槩因居服罢，明禋惟是展虔呈。萦怀二纪瞻神壤，撰日三秋启翠旌。自是两都孰东道，幸兹万宝阅西成。仍宣缇骑戒蹂躏，更与烟村免赋征。历历敬看开创迹，守成责重凛亏盈。
东来
作者：弘历
朝代：清
体裁：五言律诗

东来雪逊西，一律麦苗萋。薄暖催雉卵，轻尘散马蹄。略因思雨好，不厌望云迷。知足定谁是，劝农况我兮。
东淀
作者：弘历
朝代：清
体裁：古风

西淀流来东淀水，水不须殊舟尚此。昔年首尾弗心同，故不相济曾诫彼。兹行彼实遵诫行，廿里速祇如十里。昨夜雨虽仅寸馀，亦渥扬尘苗润矣。然而总欠尺泽优，七字聊因志惭耳。
东甘涧
作者：弘历
朝代：清
体裁：七言绝句

一岭中分西与东，流泉泻涧味甘同。吃茶虽不赵州学，楼上权披松下风。
东甘涧
作者：弘历
朝代：清
体裁：古风

一岭分西东，陟右斯降左。涧水无不甘，左右逢源可。山寺以松古，庭前绿阴琐。精庐足容膝，抚席聊憩坐。欲问童童者，是我抑非我。
东甘涧
作者：弘历
朝代：清
体裁：五言律诗

一岭隔西东，由来甘涧同。普门示变相，古殿映真空。谁复罍瓶汲，斯焉机境融。庭松能听法，不拟问天童。
东甘涧
作者：弘历
朝代：清
体裁：七言绝句

一峰两涧隔西东，石海中间有路通。何必匆匆亟言去，山楼小坐韵松风。
东甘涧
作者：弘历
朝代：清
体裁：五言律诗

一谷小春暖，循西便至东。野庐不成寺，变相示真空。登阁聊乘兴，开窗不碍风。谁家生色画，松翠复枫红。
东甘涧
作者：弘历
朝代：清
体裁：七言绝句

今日游山取近便，竺庵路左小留连。诗成帙矣吟情偿，况是春来揽结全。
东甘涧
作者：弘历
朝代：清
体裁：七言绝句

分来一麓隔东西，西涧刚过东涧徯。又可从容俾众憩，小楼掞笔续前题。
东甘涧
作者：弘历
朝代：清
体裁：古风

山泉无不甘，岂论东与西。一冈为之隔，左右分以齐。然而有何定，常言至理提。试立冈之上，南北各殊睎。向南东为左，西诚为右兮。设使身向北，左右手顿移。左西而右东，炙毂难辩兹。谁能去安排，共尔谈筦倪。
东甘涧
作者：弘历
朝代：清
体裁：古风

常时空向诗中咏，今日初从画里游。正喜轩窗无俗韵，更当风物报高秋。西甘涧接东甘涧，薜荔蒙茸涧路幽。回首天成白云外，钟声遥自翠微流。
东甘涧
作者：弘历
朝代：清
体裁：七言绝句

座席飘来花雨香，偶参白业憩云房。春翘饶有芳菲好，却爱松阴满院凉。
东甘涧
作者：弘历
朝代：清
体裁：七言绝句

甘涧过西复到东，山楼小坐韵松风。大都几折山蹊耳，变态烟云迥不同。
东甘涧
作者：弘历
朝代：清
体裁：古风

西涧过小冈，东涧凹中有。冈头向北望，西左东为右。世间一切名，无定如斯否。两涧各有泉，其甘复同偶。淙泌之洋洋，足供乐饥口。而吾偶絜矩，甘言非所取。
东甘涧
作者：弘历
朝代：清
体裁：七言律诗

西甘路转即东甘，问景聊耽古佛庵。领要何须较冰水，纷投真是拥青蓝。崇情果契妙中妙，禅悦那逢憨者憨。小阁开窗秋宇净，向来吟绪个中函。
东甘涧
作者：弘历
朝代：清
体裁：五言律诗

过嶂别西东，涧甘地脉潨。随缘皆可憩，何境不相融。颜子曲肱饮，性公无意通。一般有馀乐，那问异和同。
东甘涧·其一
作者：弘历
朝代：清
体裁：七言绝句

一岭平分西复东，涧虽有别号甘同。是为日面及月面，漫论内空与外空。
东甘涧·其一
作者：弘历
朝代：清
体裁：七言绝句

西既甘知东亦甘，古松待我隔年探。于泉可耳他弗可，疾也之言忆尚谙。
东甘涧·其一
作者：弘历
朝代：清
体裁：七言绝句

西甘一岭隔东甘，到此仍参古佛龛。历阅吟诗镌四壁，那论前后彼三三。
东甘涧·其二
作者：弘历
朝代：清
体裁：七言绝句

一株古树满庭阴，七字新诗三载心。落落乔松付不识，祗增苍翠及萧森。
东甘涧·其二
作者：弘历
朝代：清
体裁：七言绝句

山楼小憩坐匡床，一树松阴满院凉。本分野僧饱粥饭，祗知念佛与烧香。
东甘涧·其二
作者：弘历
朝代：清
体裁：七言绝句

往返游山御笋舆，弗如昔矣略惭予。拈吟终日不涉景，七字聊当注起居。
东竺庵
作者：弘历
朝代：清
体裁：古风

上方瞻定光，犹在千峰顶。非关游兴阑，大略前朝领。东竺纵稍纡，槃阿有佳景。曲折过几障，遂造真如境。得逸身忘劳，虽暂意为水。何必论今昔，看取风幡影。
东竺庵
作者：弘历
朝代：清
体裁：古风

东竺最深幽，岩径跋几曲。寺弗事庄严，三间架古屋。调御坐中间，林泉对清淑。是诚竺家风，本来真面目。小憩坐精舍，盆花红蔌蔌。昔春与今日，今昔蕉还鹿。名言则且置，好山如画读。
东竺庵
作者：弘历
朝代：清
体裁：古风

东西天竺昔每评，今弗重提惟小憩。肩舆无过数里遥，潇洒精蓝倏亦至。调御丈夫坐朴舍，由来弗事庄严丽。是诚本分惬禅宗，云与往来同不系。
东竺庵
作者：弘历
朝代：清
体裁：古风

云罩俯东竺，乃在万涧底。东竺仰云罩，遥遥天半矣。曾无片刻延，盘磴忽至止。万事在人为，自画无进理。大士笑破颜，适得一半耳。
东竺庵
作者：弘历
朝代：清
体裁：古风

入山迥复深，衣履皆沾润。蓦然到竺庵，径自云中进。如如调御相，今昨常相印。别室斯小憩，摘句吾不吝。盆中古杏花，管领群芳信。
东竺庵
作者：弘历
朝代：清
体裁：七言律诗

向深知隐竺招提，因复乘閒跋马蹄。古殿无墙林作户，山僧有望路傍徯。到来今幻漫思昔，不觉东真那论西。却是女夷工缀景，苍松侧畔点红荑。
东竺庵
作者：弘历
朝代：清
体裁：古风

天竺本西方，胡乃东亦有。斯庵具斯名，由来亦已久。处据山之阿，有泉绕左右。盘以松占胜，而此乃以柳。柳径度几曲，莲宇栖平亩。向阳地气润，花木无不茂。山僧善种植，以博游客走。慈柏与古杏，曾屡拈吟手。相逢一冁然，晤此无言友。
东竺庵
作者：弘历
朝代：清
体裁：古风

少林东转北，稍向西而往。竺庵原在兹，熟路非初访。遵涂虽窈窕，坐室豁开朗。林色及泉声，耳目为之爽。慈柏亦在墀，古杏亦在盎。胥我宿相识，依然共静赏。静思竺在西，曰东谁所昉。有深意存焉，示佛无定相。
东竺庵
作者：弘历
朝代：清
体裁：古风

穿林破秋烟，搴萝湿晓露。云中峰态幻，雨后溪声怒。静室聊可憩，赏心于此遇。既欣笔砚随，便令座席布。云罩在上方，钟声时静度。分付舍利光，待我重来晤。
东竺庵
作者：弘历
朝代：清
体裁：古风

竺庵栖洼凹，地湿有绿柳。幽既弗致狭，廓如而能受。游山所必至，双峰排户牖。千岩朗霁烟，万里无尘垢。大士坐如如，不语狮子吼。
东竺庵
作者：弘历
朝代：清
体裁：古风

竺庵盘之隩，隆中独向阳。谷口有杨柳，垂丝欲作黄。策马从谷入，路无十里强。四山蔚暖烟，松石含晶光。调御默然坐，瓦炉致瓣香。别室寻古杏，杏花未吐芳。欲去更失笑，去来何其忙。
东竺庵
作者：弘历
朝代：清
体裁：古风

竺庵虽幽深，其地喜弗高。泉石间寻径，更不嫌路遥。既至原熟识，徘徊坐僧寮。山僧粥饭罐，那识谈禅逃。却存其本色，胜彼竖拂曹。慈柏仍在盆，写生忆前遭。
东竺庵
作者：弘历
朝代：清
体裁：古风

策骑循羊肠，盘纡历嶕峣。却望挂月峰，耸入云端遥。阳阿泉已壮，阴崖雪未消。精舍枕林楚，蔽亏古木乔。远闻疏钟声，下见幡影飘。揽结既云富，仆御亦已劳。此间泉石佳，小憩山僧寮。海棠开笑靥，杏花剪绛绡。未见天女散，得毋谷神要。问其意云何，报我今花朝。
东竺庵
作者：弘历
朝代：清
体裁：古风

自来称西竺，竺庵乃号东。凡事有对者，如色之与空。肤语请进之，曰空不空同。问无对者谁，金仙坐庵中。竺亦非东西，辩亦无始终。得句策马归，或或翻壑风。
东竺庵二首·其一
作者：弘历
朝代：清
体裁：古风

怪石之所都，山半亩坦横。苍翠松柏间，忽见杨柳青。物以鲜见珍，自属人常情。而何佛亦然，竺庵面前呈。我为下转语，佛人物等平。如来故如是，分别则众生。知然应默然，奚有东西名。
东竺庵二首·其一
作者：弘历
朝代：清
体裁：古风

明当发归跸，言复游名山。快晴已两日，雪融路不难。膳罢理事毕，趁此一朝閒。策马循仄蹊，石磴陟千盘。阴崖尚积冰，其下奔鸣湍。竺庵遥在望，翼然松雪间。色声极净处，观音如是观。
东竺庵二首·其二
作者：弘历
朝代：清
体裁：古风

天竺既称西，曰东何不可。数典每忆西，未能忘物我。岩庵现调御，木几香花妥。清供以空空，装严祛琐琐。左首一间屋，每来必憩坐。瓦盆老杏株，依然开数朵。言旋了无著，云栈跋馺娑。
东竺庵二首·其二
作者：弘历
朝代：清
体裁：古风

天竺自在西，而何斯曰东。万物有对偶，是理岂不同。设更过东嶂，此仍为西峰。咄哉庵之竺，东西适莫从。境固未能定，名亦安有穷。三耳难实非，三幡色即空。金仙坐无言，盖示超乘宗。
东竺庵叠去岁韵
作者：弘历
朝代：清
体裁：古风

适从上方来，税驾聊于此。一以憩众劳，一以畅予喜。阳阿气先暖，古杏吐新蕊。嵰山闻绛雪，舍是无他矣。去岁偶成图，今朝悟斯旨。
东竺庵叠旧作韵·其一
作者：弘历
朝代：清
体裁：七言绝句

岚气蓊承贝叶经，岩风谡护玉关扃。天龙却埽维摩笑，延我云房坐少停。
东竺庵叠旧作韵·其三
作者：弘历
朝代：清
体裁：七言绝句

心机静处峰当户，耳观清时泉绕阶。今昔何须参历历，对山不异乐山怀。
东竺庵叠旧作韵·其二
作者：弘历
朝代：清
体裁：七言绝句

隔寺春松翠出墙，四邻峰态映方方。博山垆是炎刘物，古佛前消一炷香。
东竺庵咏慈柏
作者：弘历
朝代：清
体裁：古风

竹无百岁枝，柏有千年调。法竹偶其沈，图柏实我肇。云栈历嵫釐，竺宇面前造。慈柏置精室，依然老而少。气象既古穆，风度复窈窕。譬彼十八公，幻作童年貌。可拟崆峒访，直欲淇奥傲。回跸展图看，更当参点到。
东竺庵戏题
作者：弘历
朝代：清
体裁：古风

笑我昔谓此竺庵，弗宜在东宜西有。既复论其地与名，有无东西逞辩口。兹来乍得其真解，庵在东谷之冈首。竺既称西可称东，庵何不可称东偶。盖竺非定东西定，方也名也各具守。忽别是庵向东行，应指庵为在西否。如是炙毂实难穷，不若忘言之无咎。
东竺庵见杏花始开
作者：弘历
朝代：清
体裁：古风

日日盼花开，花开乃在此。不藉女夷权，应是天龙喜。竺庵谷向阳，条风掞昌蕊。烂漫亦底须，潇洒真佳矣。佛笑物皆春，当前悟妙旨。
东阿
作者：弘历
朝代：清
体裁：七言绝句

封即墨迟屈一士，烹东阿缓害多民。国人不可然后察，孟子斯言觉未醇。
东阿
作者：弘历
朝代：清
体裁：七言绝句

毁贤誉不肖真舛，佞者其人周破胡。都道齐威并烹合，纳忠亦识损之乎。
东阿
作者：弘历
朝代：清
体裁：古风

治国有常经，旌贤退不肖。善哉齐威王，赏罚不颠倒。考政在田野，文饰安能冒。定人在素行，毁誉岂足较。即墨应受爵，适当勤劳报。彼憸阿大夫，烹之不为暴。即境思古人，惕然识政要。一国近易察，天下远难照。所以辟四门，重华垂有耀。
两头纤纤
作者：弘历
朝代：清
体裁：古风

两头纤纤新秋月，半疏半密山头樾。奇奇幼幻人情忽，劼劼矻矻肩未歇。
两广总督庆复奏报广西太平府地涌泉水灌溉田禾喜而有作
作者：弘历
朝代：清
体裁：古风

粤西火畬地，尤廑时雨旸。曾闻夏仲月，旱魃稍为殃。企望佳音报，殷忧殊未央。乃者荷天赐，涌泉山之旁。灌溉数千亩，源远流泽长。潺潺敷广野，决决活新秧。丰稔欣有兆，大吏驰封章。有年愿率土，况在鱼稻乡。依稀寸楮间，而闻饼糜香。所乐在田畴，非为誇嘉祥。
两月东巡真觉速一时南望反嫌迟果然明日逮郊劳嘉澍天教百事宜
作者：弘历
朝代：清
体裁：七言绝句

盼捷今休日夜悬，郊台知近县城前。戎衣看卸著章服，领谒慈宁大礼全。
两树
作者：弘历
朝代：清
体裁：古风

两树非同根，各植山之隅。菀枯阅岁华，相离十步馀。枝干日以长，轇轕成一株。同被春风吹，共受秋露濡。揣称如连理，侔色羞菰蒲。下视其本根，反似越与胡。一旦斧柯寻，零落供樵苏。异类不能顾，同根空怅如。呜呼世人有如此，疏者翻亲亲者疏。
两江总督书麟奏报二麦收成分数及雨水情形诗以志慰
作者：弘历
朝代：清
体裁：七言律诗

约报已曾达奏书，兹陈收定九分馀。更沾透雨孟仲夏，可冀登秋高下畬。民乐自应深庆尔，时和当识益兢予。尾批欣慰频额手，幸值天庥敬以居。
两江总督书麟奏报得雨诗以志慰
作者：弘历
朝代：清
体裁：七言律诗

上江以九下江八，各府州均春雨沾。前后不同渥时泽，麦禾资润惬农占。苏松自幸屡丰庆，凤颍应舒荐歉阽。阅奏岂能不生慰，慰虞志满惕犹兼。
两江总督书麟奏报江宁漕船有遭风沉没者诗以志事
作者：弘历
朝代：清
体裁：七言律诗

迩岁漕船办实佳，冬回冬发各无乖。方缘时叙心为庆，何意风狂事不谐。沉没米粮补宁责，淹亡户口恤教皆。因思顺合逢微吝，诲我持盈益慎怀。
两江总督书麟奏报雨雪情形诗以志事
作者：弘历
朝代：清
体裁：古风

元旦至翼日，保阳雪信闻。京畿贺正晴，独予望实殷。河东李奉翰，其报先书麟。江南兹驰牍，奏同得泽均。融入地弗计，仍积三寸银。各属腊雪沾，亦详悉奏陈。披章慰为愧，何地非吾民。自责心过急，静待旻垂恩。执笔摛芸笺，竟不知所云。
两江总督书麟安徽巡抚朱圭各报雨雪情形诗以志慰
作者：弘历
朝代：清
体裁：七言律诗

正缱南方泽何若，朝来齐接各邮书。雨而雪并江苏逮，寸以尺沾徽歙胥。别属可同待续报，一心略慰未全舒。未全舒更缘奚事，畿辅继滋方冀予。
两江总督书麟安徽巡抚陈用敷各奏报得雪诗以志慰
作者：弘历
朝代：清
体裁：五言律诗

月之下浣始，雪泽北而南。并报日无异，都称寸积三。柢根培滋固，苗颖润增含。却望金阊远，亦应达奏函。
两江总督书麟报雪诗以志事
作者：弘历
朝代：清
体裁：七言律诗

入冬雪泽欠优霈，大祀回才数点覃。却幸胜兹被东北，谁知先此逮江南。河阴省五都希泽，岁暮月三敢肆谈。迩日同云浓每散，越教颙望越增惭。
两江总督书麟江苏巡抚闵鹗元各报麦收分数诗以志慰
作者：弘历
朝代：清
体裁：五言律诗

总督知三省，抚臣悉一方。安徽总督报，吴下抚臣详。八九十分穫，北南中普臧。同民庆逢岁，益敬待秋长。
两江总督书麟浙江巡抚吉庆河东河道总督李奉翰陜甘总督勒保各报雨雪诗以志事
作者：弘历
朝代：清
体裁：古风

北方寒为雪，南方暖为雨。雨雪本一耳，寒暖异其序。书麟报三省，雨雪胥得所。吉庆奏浙江，优渥被九府。奉翰称山左，四寸膏入土。远界之勒保，称通省沾普。即近梁肯堂，保阳告霙睹。何乃于京畿，望泽久延伫。翘恩目益劳，思过心独苦。批慰以为惭，壹郁弗宁处。
两江总督书麟署四川总督孙士毅陕甘总督勒保各报春月雨雪情形诗以志事
作者：弘历
朝代：清
体裁：七言律诗

江苏沾泽已曾知，徽歙蒙甘又报兹。蜀省水充春种普，肃疆雪遍早耕宜。畿南齐北却希渥，仲过季临审迫时。迩日作云仍靳雨，静思过待惠宁施。
两江总督书麟苏州巡抚长麟浙江巡抚福崧接续报雪诗以志慰
作者：弘历
朝代：清
体裁：七言律诗

江北甘霙沾各省，所希时玉霈江南。迩来报至淮徐始，遂幸继于苏浙覃。地暖率为雨以化，气寒或积寸之三。胥春泽也宜农务，慰固不遑惕所谙。
两江总督大学士高晋总河李宏等奏报黄河水势渐消各工平稳诗以志事
作者：弘历
朝代：清
体裁：古风

南河居下游，其险倍豫省。昨闻涨水增，廑望常引领。朝来接报章，手战不敢省。见云各工平，怵然心始定。毛城峰山闸，宣泄势犹猛。无已权轻重，王营减溟涬。两岸谨修防，子堰筑堤顶。坐蛰及渗漫，随宜补里戗。赖值异涨消，无事获宁静。洪湖亦渐长，抵黄力期并。其清河安东，潦或成灾眚。一体善抚恤，弗致民饥窘。览慰南顾忧，敬哉敢自幸。